Rehatkan Zahid, kata Bersatu berkait permohonan pasport

Bersatu menggesa agar Ahmad Zahid Hamidi diberi “rehat” sebagai timbalan perdana menteri, berikutan permohonannya untuk mendapatkan pasportnya secara kekal bagi melaksanakan tugas rasminya, termasuk melibatkan perjalanan ke luar negara, tanpa gangguan.
Timbalan Presiden Bersatu Ahmad Faizal Azumu berkata ini akan memastikan badan kehakiman yang adil dan bebas serta perbicaraan serta telus untuk Zahid yang berdepan 47 pertuduhan pecah amanah jenayah, rasuah dan pengubahan wang haram berkait dana Yayasan Akalbudi.
“Permohonan yang menggunakan alasan kepentingan negara nyata dilihat memberi tekanan kepada pihak mahkamah serta hakim, dan akan mengganggu proses perbicaraan,” katanya.
"Walaupun ia menjadi kuasa mutlak hakim untuk memulangkan pasport berkenaan, namun skop bidang tugas yang dipegang Zahid dalam pentadbiran kerajaan ketika ini akan memberi kesan kepada kuasa kehakiman untuk menjamin perbicaraan yang cekap, lancar serta tanpa penangguhan."
Pasport Zahid diserahkan kepada mahkamah sebagai syarat jaminan tambahan.
Menerusi afidavit sokongan permohonan itu, Zahid, 70, berkata permohonan tersebut adalah bersifat bona fide (berniat baik) dan hanya bertujuan untuk memohon kebenaran bagi pelepasan pasport agar beliau dapat menjalankan tugas rasmi dengan lancar.
Zahid yang juga menteri kemajuan desa dan wilayah berkata beliau mempunyai beberapa kekangan untuk menjalankan tugas seperti menteri lain kerana tidak mempunyai akses kepada pasport tersebut.
“Sebagai timbalan perdana menteri, saya menerima mandat dan tanggungjawab utama daripada Perdana Menteri Anwar Ibrahim untuk mewakilkan beliau dalam beberapa urusan pentadbiran negara,” katanya yang memfailkan notis permohonan berserta afidavit sokongan itu di Mahkamah Tinggi Kuala Lumpur, pada 20 Januari lepas.
Bagi melancarkan pergerakan dan urusan dalam menjalankan tugasan rasmi, Zahid berkata beliau dikehendaki berada di dalam dan luar negara yang memerlukan pasport berada dalam pegangannya sendiri.
Selain itu, Zahid berkata pasport tersebut diperlukan kerana ia adalah syarat dalam proses permohonannya untuk mendapatkan Pasport Diplomatik daripada Jabatan Imigresen Malaysia, bagi tujuan pergerakan rasmi keluar dan masuk negara.
“Adalah wajar untuk mahkamah mempertimbangkan bahawa kelulusan permohonan itu bakal memberi kebaikan serta kelangsungan terhadap pentadbiran Malaysia yang menjadi tanggungjawab setiap individu rakyat di negara ini,” katanya menerusi afidavit itu.
Beliau juga berjanji untuk tetap akan memberi kerjasama penuh dalam menyelesaikan kesnya sehingga ke peringkat akhir pembelaan.
Faizal berkata pemulangan pasport Zahid hanya akan menyebabkan lebih banyak kelewatan dalam proses perbicaraan dengan pelbagai alasan urusan tugas.
“Hakikatnya, pentadbiran negara mempunyai timbalan perdana menteri yang masih berdepan 47 pertuduhan di mahkamah ketika ini, juga perlu dilihat sebagai perosak kepada komposisi Jemaah Menteri serta kerajaan secara keseluruhan.
"Ini adalah satu penghinaan kepada majoriti pengundi dalam Pilihan Raya Umum ke-15, yang mengharapkan sebuah kerajaan bersih, telus dan berintegriti."


Hanya calon PN tiada ‘kluster mahkamah’, kata Azmin kepada pengundi Kuala Langat

Perikatan Nasional (PN) kekal menjadi gabungan utama yang meletakkan calon yang bebas daripada kes mahkamah dan tuduhan rasuah, ketika blok politik lain masing-masing mempertaruhkan beberapa calon yang berdepan tuduhan di mahkamah, kata ketua penerangannya, Mohamed Azmin Ali.
Menteri kanan perdagangan antarabangsa dan industri itu berkata, meskipun semua gabungan menawarkan kerajaan yang stabil dan tidak rasuah, namun buktinya dapat dilihat dalam barisan calon yang dipertaruhkan pada Pilihan Raya Umum ke-15 (PRU15) kali ini.
"Mereka bicara soal bersih, mereka bicara soal reformasi, tapi lihat sahaja calon-calon daripada Umno dan Barisan Nasional (BN).
"Ada yang sedang turun naik mahkamah, ada yang bergelumang dengan rasuah dan salah guna kuasa tetapi mereka langsung tidak malu untuk kemukakan kertas penamaan calon," katanya dalam satu kempen di Kuala Langat, Selangor malam tadi.
Beliau merujuk kepada sekumpulan pimpinan Umno yang berdepan perbicaraan mahkamah, namun masih dicalonkan pada PRU15 kali ini.
Antaranya Ahmad Zahid Hamidi, pengerusi BN dan presiden Umno yang berdepan perbicaraan berkaitan wang milik Yayasan Akalbudi.
Azmin yang juga penyandang kerusi Parlimen Gombak itu, berkata pemerhatian yang sama dapat dilihat dalam gabungan Pakatan Harapan (PH) yang mendabik dada sebagai kerajaan reformasi.
"Tetapi berapa banyak calon PH yang berdepan tuduhan rasuah di mahkamah, juga tidak ada rasa malu untuk kemukakan kertas penamaan calon," katanya.
Pengerusi DAP Lim Guan Eng, yang mempertahankan kerusi Bagan sedang berdepan dengan perbicaraan mahkamah berhubung projek pembinaan terowong dasar laut.
Azmin berkata, ini berbeza dengan barisan calon PN yang tidak pernah didakwa di mahkamah atas tuduhan salah guna kuasa.
Justeru, menurut Azmin, perkara ini boleh dijadikan panduan kepada pengundi yang masih berada dalam dilema.
PN bertanding di 169 kerusi Parlimen seluruh negara.
Di Kelantan dan Terengganu, gabungan dipimpin Muhyiddin Yassin itu menggunakan tiket PAS.


Kes harian catat 1,315 jangkitan, 5 lagi terkorban

1,315 kes baru Covid-19 direkodkan semalam menjadikan jumlah keseluruhan sebanyak 5,009,767 kes.
Sebanyak 2,601 pesakit turut dilaporkan sembuh, menjadikan jumlah keseluruhan kes sembuh sebanyak 4,953,837.
Ketika ini,19,177 kes aktif direkodkan di mana 17,860 atau 93.1% daripadanya menjalani kuarantin kendiri.
Tiada pesakit ditempatkan ke pusat kuarantin sementara 1,244 (6.5%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 73 kes dan 50 daripadanya memerlukan bantuan alat pernafasan.
Lima lagi kes kematian dicatatkan termasuk satu kes kematian sebelum tiba di hospital menjadikan keseluruhan korban akibat wabak itu sebanyak 36,753 orang.


Keputusan Sijil Tinggi Agama Malaysia keluar 30 Jun ini

Keputusan peperiksaan Sijil Tinggi Agama Malaysia (STAM) Tahun 2021 akan dikeluarkan pada 30 Jun ini.Kementerian Pendidikan dalam kenyataan semalam memaklumkan calon sekolah boleh mendapatkan keputusan peperiksaan dari sekolah masing-masing mulai pukul 10 pagi manakala bagi calon persendirian, slip keputusan peperiksaan akan dihantar melalui pos pada tarikh yang sama.“Di samping itu, calon sekolah dan persendirian juga boleh membuat semakan keputusan melalui kaedah secara dalam talian di pautan myresultstam.moe.gov.my untuk mendapatkan slip keputusan peperiksaan STAM 2021 mulai pukul 10 pagi pada 30 Jun hingga 6 petang pada 6 Julai.“Selain itu, kaedah secara sistem pesanan ringkas (SMS) untuk mendapatkan rumusan keputusan peperiksaan STAM 2021 dengan menaip STAMNoKPAngkaGiliran dan hantar ke 15888 akan diaktifkan mulai pukul 10 pagi pada 30 Jun hingga 6 petang pada 6 Julai,” menurut kenyataan itu.


Willie sokong calon GPS di DUN Parlimen Puncak Borneo

Timbalan Menteri Perusahaan Perladangan Dan Komoditi Willie Mongin menyokong penuh siapa sahaja calon Gabungan Parti Sarawak (GPS) yang bakal bertanding di tiga kerusi Dewan Undangan Negeri (DUN) dalam kawasan Parlimen Puncak Borneo iaitu Serembu, Mambong dan Tarat.Ahi Parlimen Puncak Borneo yang mewakili parti Bersatu itu berkata beliau juga akan membantu kempen calon-calon GPS di ketiga-tiga kerusi DUN semasa Pilihan Raya Negeri ke-12 Sarawak (PRN12) sekiranya diminta oleh GPS.“Saya juga sudah minta penyokong-penyokong saya untuk beri sokongan kepada calon GPS di Serembu, Mambong dan Tarat pada PRN Sarawak akan datang,” katanya kepada pemberita ketika ditemui selepas menghadiri satu majlis hari ini.Willie menjelaskan sokongan beliau kepada GPS adalah kerana memastikan keadaan politik di Sarawak stabil.“Kita telah menyaksikan ketidakstabilan politik di peringkat Persekutuan sehingga menyebabkan kerajaan bertukar serta berlaku pertukaran perdana menteri beberapa kali.“Saya percaya apabila kita mempunyai kerajaan dan keadaan politik yang stabil, kita boleh membawa pembangunan kepada rakyat,” katanya.Sementara itu, beliau berharap GPS akan memberi kerjasama serupa apabila beliau bertanding mempertahankan kerusinya pada pilihan raya umum (PRU) seterusnya.Ditanya sama ada terdapat calon Bersatu yang akan bertanding pada PRN 12, Willie berkata perkara itu terserah kepada rundingan pimpinan GPS dan Bersatu.


Ratu Elizabeth mangkat pada usia 96 tahun

Raja Britain paling lama berkhidmat, Ratu Elizabeth II mangkat pada usia 96 tahun, umum Istana Buckingham pada Khamis.
“Ratu mangkat di Balmoral petang ini. Jasad baginda akan dibawa ke London esok,” menurut pihak istana, lapor Agensi Anadolu.
Baginda mempunyai masalah kesihatan sejak 12 bulan lalu atas faktor usia dan terpaksa membatalkan untuk menghadiri acara rasmi atas nasihat doktor.
Kali terakhir baginda menghadiri acara rasmi ialah semasa sambutan Jubli Platinum pemerintahan baginda ke-70 Jun lalu.
Terdahulu pada tengah hari Khamis satu kenyataan dikeluarkan yang menyatakan Ratu Elizabeth II berada di bawah "penyeliaan perubatan" di Balmoral, Aberdeenshire, Scotland.


Jangan serang penjawat awam, kata Cuepacs selepas Rafizi mahu ‘cari' ketua SPRM

Kesatuan perkhidmatan awam utama negara, Cuepacs mengingatkan ahli politik supaya tidak menyasarkan pegawai kerajaan ketika melakukan kempen pilihan raya ketika ini, dilihat sebagai respons terhadap serangan seorang pemimpin PKR yang menyerang ketua agensi anti rasuah negara Azam Baki.
Cuepacs, yang menghimpunkan lebih 100 kesatuan perkhidmatan awam dengan kira-kira 1.2 juta ahli, berkata terdapat beberapa ahli politik yang menjadi tidak dapat mengawal emosi ketika berkempen di hadapan penyokong mereka.
“Bagaimanapun perkara itu tidak menghalalkan serangan atau ugutan secara terbuka terhadap penjawat awam dilakukan,” kata Presiden Cuepacs Adnan Mat.
Malam tadi, timbalan presiden PKR Rafizi Ramli berkata kerajaan PH akan "mencari" Azam jika memenangi pilihan raya umum hujung minggu ini.
"Sabtu kita undi. Lepas kita menang pilihan raya, kita akan cari Azam Baki," katanya semasa ceramah di Johor Bahru.
Ia susulan siasatan Suruhanjaya Pencegahan Rasuah Malaysia (SPRM) terhadap dakwaan mengenai Invoke Solutions, sebuah syarikat berkaitan PKR yang diketuai oleh Rafizi.
Rafizi mendakwa SPRM menyerbu pejabatnya, walaupun badan anti rasuah itu berkata pegawainya hanya berada di sana untuk mendapatkan dokumen berkaitan siasatan.
Adnan berkata siasatan itu tidak sepatutnya diketahui umum seperti yang biasa dibuat dalam semua siasatan yang dijalankan SPRM.
“Perkara itu hanya diketahui oleh umum hanya apabila ahli politik terbabit yang mendedahkannya kepada pihak umum,” katanya.
"Semua pihak harus mengetahui bahawa setiap perkara yang dilakukan oleh penjawat awam adalah berlandaskan undang-undang dan semangat profesionalisme yang tinggi tanpa mengambil kira soal politik kepartian."


Mahathir desak Anwar turut isytihar kekayaan

Dr Mahathir Mohamad menuntut Anwar Ibrahim mengisytiharkan sumber kekayaan yang diperoleh perdana menteri itu ketika menjadi timbalannya dari tahun 1993 hingga 1998.
Bekas perdana menteri itu mengulas mengenai desakan Anwar yang menyuruh pemimpin lama supaya mengisytiharkan kekayaan mereka dan membantu rakyat miskin.
“Anwar adalah satu dari pemimpin lama yang dituduh bantu kroni.
“Dedahlah kekayaan di masa jadi timbalan perdana menteri seperti yang dituntut sekarang.
“Dan bantulah rakyat dengan duit sendiri, bukan duit kerajaan,” kata Mahathir dalam satu kenyataan di Facebook.
Sabtu lalu, Anwar sekali lagi menuduh pesaing politiknya mengaut kekayaan berbilion ringgit ketika berkuasa tetapi tidak pernah berkongsi dengan rakyat miskin meskipun memperjuangkan hak orang Melayu.
Anwar menamakan Mahathir dan sekutunya Daim Zainuddin sebagai antara mereka yang mendapat manfaat daripada pemerintahan enam dekad Barisan Nasional (BN).
"Saya nak beritahu mereka, Tun, Tan Sri, yang kaya raya, kalau betul-betul nak tolong orang Melayu bila ambil berbilion ringgit (ketika berkuasa), berikan separuh daripada mereka kepada orang Melayu," katanya dipetik MalayMail.
“Tun Daim atau Tun Mahathir, saya tidak kisah. Tidak kira berapa banyak harta yang anda miliki, RM10 bilion atau RM15 bilion, jika anda ingin mengatakan hidup orang Melayu dan memperjuangkan hak mereka, apa sahaja yang anda simpan, pulangkan semula kepada orang Melayu,” tambah Anwar.
Mahathir, yang memfailkan saman fitnah berjumlah RM150 juta terhadap Anwar pada 3 Mei kerana atas dakwaan mengumpul kekayaan untuk dirinya dan anak-anaknya, berkata perdana menteri kononnya mempunyai maklumat mengenai "berbilion-bilion yang dicuri" olehnya dan keluarganya.
“Tak payahlah menyuruh saya buat deklarasi kekayaan saya kerana kononnya Anwar tahu,” katanya.
“Dia punyai banyak kotak dokumen yang kononnya penuh maklumat berkenaan kekayaan saya. Di mahkamah tunjuk bukti yang ada pada Anwar akan kekayaan saya.
“Dengan itu pengisytiharan tentang kekayaan saya akan diketahui dunia. Tak perlu saya isytihar lagi.
“Tetapi Anwar juga perlu isytihar.”


Biden lantik 25 eksekutif untuk Majlis Eksport Presiden

Presiden Amerika Syarikat (AS) Joe Biden mengumumkan hasratnya untuk melantik 25 individu menganggotai Majlis Eksport Presiden, lapor Agensi Anadolu (AA) memetik Rumah Putih pada Selasa.
Majlis Eksport Presiden, yang bertindak sebagai jawatankuasa penasihat utama kebangsaan mengenai perdagangan antarabangsa akan diketuai Mark D. Ein – seorang ahli perniagaan yang mempunyai pengalaman 35 tahun dan kini merupakan pengerusi Lindblad Expeditions, Kastle Systems dan ahli lembaga Custom Trak One Source serta ahli Collective Group Inc.
Naib pengerusinya ialah Rosalind Brewer, Ketua Pegawai Eksekutif Walgreens Boots Alliance pada Mac 2021 selepas berkhidmat sebagai COO dan Presiden Kumpulan di Starbucks dari Oktober 2017 hingga Januari 2021.
Anggota majlis lain termasuk presiden, CEO dan eksekutif tertinggi daripada syarikat seperti FedEx, CVS Health, Ford, United Airlines, Citi, 3M dan Qualcomm.
Menurut Rumah Putih, majlis itu akan bertindak menasihati presiden mengenai dasar dan program kerajaan yang menjejaskan prestasi perdagangan AS sambil menggalakkan perkembangan eksport.
Ia juga menyediakan forum untuk membincangkan dan menyelesaikan masalah berkaitan perdagangan dalam kalangan sektor perniagaan, perindustrian, pertanian, buruh dan kerajaan.


Selepas pendedahan Zahid-Najib, tawaran lebih baik untuk Umno, tiada rombakan Kabinet

Perdana Menteri Muhyiddin Yassin mungkin memberikan beberapa bentuk konsesi kepada Umno dalam perjanjian pembahagian kuasanya, tetapi mungkin tidak menambah bilangan Kabinet seperti dituntut sekumpulan ahli Parlimen yang diketuai presidennya Ahmad Zahid Hamidi.Satu sumber yang mengetahui perbualan sulit antara pemimpin Umno berkata, walaupun keputusan itu tidak melemahkan kedudukan Muhyiddin, ia akan meneutralkan puak veteran Umno yang inginkan “tawaran lebih baik” kerana bersetuju menjadi sebahagian daripada kerajaan Perikatan Nasional (PN).Ini berlaku selepas kegagalan rancangan Zahid mengumpulkan ahli-ahli Parlimen Umno untuk keluar kerajaan PN selepas pendedahan beliau secara sepihak menyatakan sokongan terhadap Anwar Ibahim, yang berulang-ulang kali mendakwa memiliki angka untuk menumbangkan Muhyiddin.Tetapi Anwar masih dilihat dengan penuh syak wasangka dalam kalangan Umno.“Pakatan bersama DAP sudah terlalu lama, bermakna sebarang sokongan kepada pemimpin PKR itu, walaupun untuk beberapa agenda tersembunyi, akan ditolak parti itu,” kata sumber peringkat tertinggi Umno, individu sama yang mendedahkan kepada MalaysiaNow mengenai surat bersama ditulis Zahid dan bekas presiden Umno, Najib Razak kepada Istana Negara.Jumaat lalu, MalaysiaNow melaporkan Zahid dan Najib dalam surat mereka kepada Yang di Pertuan Agong bukan sahaja menyatakan sokongan kepada Anwar, malah turut mendakwa “beberapa ahli Parlimen Umno” bakal menyokong rancangan pemimpin PKR itu untuk menumbangkan Muhyiddin.“Ramai pemimpin kanan parti marah dengan tindakan tersebut,” kata sumber itu kepada MalaysiaNow.Kebimbangan timbul Umno akan berpecah kepada dua puak, satu yang diketuai oleh Zahid manakala lagi satu merupakan mereka yang inginkan komposisi Kabinet sekarang dikekalkan sehingga sampai pilihan raya umum.“Ramai pemimpin kanan parti marah dengan tindakan tersebut.” kata sumber itu kepada MalaysiaNow.“Mereka bimbang rundingan pintu belakang melibatkan tokoh yang terpalit kes rasuah mungkin menyebabkan Umno hilang semuanya, yang dikejar tak dapat, yang dikendong berciciran.”Orang lama UmnoBeberapa pemimpin yang berkempen untuk mendapatkan lebih banyak jawatan tertinggi untuk Umno rata-ratanya adalah daripada “old guards” ataupun kumpulan orang-orang lama yang tidak boleh menerima idea baru atau perubahan.Jumlah mereka mungkin tak ramai, tetapi cukup untuk menarik perhatian media.Salah seorang daripada mereka adalah Ahli Parlimen Pasir Salak Tajuddin Abdul Rahman yang berkata Umno boleh “mencari kawan baru” jika keluar daripada PN pimpinan Muhyiddin.Ahli Parlimen Pasir Salak Tajuddin Rahman ketika ditemu bual MalaysiaNow.“Kalau Umno keluar daripada PN, kami mempunyai dua pilihan: sama ada mencari kawan baru untuk bina kekuatan politik, atau berdikari tidak sebagai kerajaan, tapi sebagai pembangkang,” kata Tajuddin kepada wartawan MalaysiaNow Fazreen Kamal dalam satu temu bual pada Sabtu.Pilihan kedua, adalah menjadi pembangkang, realiti paling mungkin buat Umno, satu peranan yang selama ini gagal dilakukan parti itu selepas hilang kuasa pada tahun 2018.Sekutu terdekat Umno, PAS dengan jelas menyatakan pendirian kekal bersama PN meskipun Umno berulang kali mengingatkan mereka mengenai perjanjian Muafakat Nasional.Sementara itu, parti GPS Sarawak tidak mungkin mahu menjejaskan apa jua yang dicapai di negeri itu, terutama membabitkan hasil minyaknya, selepas membantu menambah bilangan kerusi Muhyiddin pada Mac lalu.Tajuddin, bagaimanapun, menekankan dengan jelas: tiada kerjasama dengan DAP.Ini bermaksud Umno perlu mencari alternatif lain kepada jumlah 42 kerusi DAP dalam Dewan Rakyat, sesuatu yang tidak dimiliki mana-mana parti lain ketika ini.Keluhan utama ahli Parlimen seperti Tajuddin ialah, Umno “diketepikan”.Bagi mereka, jawatan timbalan perdana menteri boleh menebus kembali maruah parti Melayu itu, ataupun diperlihatkan seperti ketika mereka menguasai kerajaan selama enam dekad lalu.“Muhyiddin mesti ingat, kami memberikan angka yang besar untuk membentuk kerajaan,” kata Tajuddin kepada MalaysiaNow, merujuk kepada 39 ahli Parlimen yang bekerjasama dengan Bersatu, PAS dan GPS bagi menyakinkan Agong membolehkan Muhyiddin mengangkat sumpah sebagai perdana menteri pada Mac lalu.“Kalau dari dulu lagi dia tahu apa yang patut dilakukan, iaitu memberikan jawatan timbalan perdana menteri kepada Umno, semua ini mungkin tidak akan berlaku,” katanya.Struktur Kabinet Muhyiddin tidak mempunyai jawatan timbalan perdana menteri.Sejak tahun 1980-an, kerusi nombor dua itu sering menjadi titik pertikaian, dan mencetuskan krisis politik besar.Kabinet sedia ada sekarang ini mempunyai empat orang menteri kanan, yang dilihat mewakili puak yang berbeza dalam kerajaan PN, bagi menggantikan Muhyiddin ketika ketiadaannya.Urusan seperti biasa?Tetapi buat masa ini, urusan berjalan seperti biasa, dengan beberapa konsesi kepada Umno.Perdana menteri boleh bersetuju untuk mencari persepakatan di mana rundingan lebih besar akan dibuat dengan Umno dalam membuat keputusan penting dalam kerajaan.“Itu boleh menghentikan sebarang rombakan Kabinet yang dilihat bukan pilihan popular ketika negara memberi tumpuan terhadap gelombang baru pandemik Covid-19,” kata sumber Umno itu.Dan dengan kemarahan semakin meningkat dalam Umno terhadap Zahid dan Najib berkaitan surat mereka kepada Agong untuk menyokong Anwar, mengekalkan status quo dilihat sebagai situasi menang-menang.Sementara itu, Majlis Tertinggi Umno akan bersidang esok, untuk kali pertama selepas pendedahan MalaysiaNow mengenai surat Zahid-Najib kepada Agong.Terdapat tanda-tanda, kedua-duanya mungkin perlu menjelaskan tindakan mereka di hadapan pemimpin kanan Umno terutama yang kini berada dalam Kabinet.Kedua-dua Zahid dan Najib masih belum menafikan pendedahan itu, walaupun terdapat beberapa penafian dikeluarkan kepada media oleh pegawai dan penyokong mereka.


Bersatu tawar keahlian, kedudukan kepada Khairy, kata Muhyiddin

Presiden Bersatu Muhyiddin Yassin mendedahkan beliau pernah menawarkan bekas menteri kesihatan, Khairy Jamaluddin menyertai Bersatu selepas pemecatannya daripada Umno.
Bekas perdana menteri itu berkata, meskipun Khairy belum memberi maklum balas, tawaran tersebut masih terbuka untuknya.
"Khairy ada jumpa saya lama dulu selepas beliau dipecat. Kita bincang secara terbuka tentang hala tuju dia (Khairy) dan harapan parti kita," katanya ketika mengulas kehadiran Khairy di rumah terbuka Aidilfitri anjuran bekas perdana menteri itu baru-baru ini.
Khairy yang juga bekas ahli Parlimen Rembau itu dipecat daripada Umno bersama-sama Ketua Umno Bahagian Tanjung Karang, Noh Omar selepas Pilihan Raya Umum ke-15 (PRU15) atas dakwaan melakukan sabotaj parti pada kempen pilihan raya November lalu.
Ahli Parlimen Sembrong Hishammuddin Hussein turut digantung keahlian.
Presiden Umno Ahmad Zahid Hamidi sebelum PRU15 menggunakan kuasa presidennya menggugurkan pencalonan beberapa tokoh lain antaranya Ahli Parlimen Arau, Shahidan Kassim dan bekas ahli Parlimen Ketereh, Annuar Musa.
Khairy tewas PRU15 setelah dipindahkan dari kerusinya di Rembau ke Sungai Buloh, kubu kuat PKR yang dikekalkan oleh Ramanan Ramakrishnan.
Tindakan itu dibuat bagi memberi peluang kepada Timbalan Presiden Umno, Mohamad Hasan untuk bertanding.
Khairy masih tidak menyertai mana-mana parti politik dan kini aktif dalam podcast Keluar Sekejap bersama bekas ketua penerangan Umno, Shahril Sufian Hamdan yang digantung keahlian.
Muhyiddin berkata, Khairy tidak meminta sebarang jawatan namun beliau menawarkan bekas ketua Pemuda Umno itu kedudukan ahli Majlis Pimpinan Tertinggi Bersatu.
"Saya fikir dia faham pilihan raya di peringkat negeri sudah dekat. Tempoh masa sudah terhad jadi kalau Khairy boleh fikirkan baik-baik, inilah masanya," katanya.
Dalam pada itu, Muhyiddin berkata Bersatu berharap Khairy dapat membantu membina kekuatan parti itu.
"Semua orang tahu apa yang berlaku dengan Umno, hampir hancur lebur. Rumah Umno dah jadi sarang DAP. Ini menghancurkan harapan sebahagian ahli-ahli Umno," katanya.


Kes harian Covid menurun ke paras 2,500

Malaysia merekodkan kes baru sebanyak 2,589 menjadikan kes keseluruhan Covid-19 meningkat sebanyak 2,721,544 kes.3,810 pesakit juga direkodkan sembuh, menjadikan jumlah keseluruhan pesakit sembuh sebanyak 2,638,191.Dalam pada itu, kes yang memerlukan rawatan di unit rawatan rapi (ICU) adalah sebanyak 379 kes di mana 307 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 210 kes di mana 142 adalah kes Covid-19.Dari 2,589 kes harian yang dilaporkan pada hari ini, 66 kes (2.5%) adalah daripada Kategori Tiga, Empat, dan Lima, dan 2,523 kes (97.5%) lagi adalah terdiri daripada Kategori Satu dan Dua.


Pemimpin PKR beri amaran PH akan tumbang jika Najib, Zahid bebas

Ahli Parlimen PKR yang lantang bersuara Hassan Karim sekali lagi mengeluarkan kritikan pedas terhadap presiden partinya Anwar Ibrahim, dengan memberi amaran sebarang tindakan menggugurkan tuduhan jenayah melibatkan timbalannya Ahmad Zahid Hamidi serta mendapatkan pengampunan diraja untuk Najib Razak boleh membawa kepada keruntuhan gabungan Pakatan Harapan (PH).
Katanya, gabungan politik PH dan PKR akan ditolak oleh rakyat dalam enam pilihan raya negeri akan datang dan diikuti pada Pilihan Raya Umum ke-16 (PRU16).
Menurutnya, PH dan PKR akan tumbang bersama Barisan Nasional (BN) dan Umno jika Najib dan Zahid bebas dan lepas begitu mudah.
“Jika itu berlaku, jangan kata saya tak ingatkan,” kata ahli Parlimen Pasir Gudang itu.
Kritikan itu hadir ketika Anwar meletakkan dirinya berada di tengah-tengah usaha terbaru Umno untuk mempersembahkan rayuan kepada Agong bagi mendapatkan pengampunan diraja yang akan menyebabkan Najib dibebaskan dari penjara.
Najib sedang menjalani hukuman 12 tahun di Penjara Kajang selepas disabitkan kesalahan dalam kes SRC International.
Minggu lalu, Najib gagal dalam permohonan semakan kehakiman untuk mengenepikan sabitan itu, menyebabkan kepemimpinan Umno mengumumkan mereka akan menghadap Agong untuk memberikan pengampunan diraja kepadanya.
Anwar sebelum ini menyatakan beliau adalah salah seorang daripada ahli Lembaga Pengampunan, badan yang ditugaskan untuk menasihati Agong mengenai permohonan pengampunan daripada orang yang disabitkan kesalahan.
Pemerhati berkata, situasi itu menimbulkan dilema kepada Anwar, yang mana kerajaannya dibentuk atas usaha Zahid dengan memberikan sokongan secara “en bloc” daripada Ahli Parlimen BN kepada pemimpin PKR itu.
PH begitu tegas dalam kempen menentang Najib berhubung skandal 1MDB, dan sebarang kegagalan pemimpin gabungan itu untuk bersuara menentang tindakan mengampunkan Najib akan menjadi tamparan hebat kepada imej Anwar.
Tawaran pengampunan itu mencetuskan spekulasi pemimpin Umno cuba menebus sokongan mereka kepada Anwar dengan membuat tuntutan.
Ini didorong dengan penangguhan perbicaraan rasuah Zahid hari ini, dengan peguamnya memberitahu mahkamah bahawa Suruhanjaya Pencegahan Rasuah Malaysia (SPRM) sedang menjalankan "siasatan lanjut" terhadap bukti baru daripada pihak pembelaan yang memohon supaya pertuduhan digugurkan.
Sementara itu, timbalan pendakwa raya mengumumkan kepada mahkamah mereka menerima arahan daripada peguam negara untuk tidak membantah penangguhan itu.
Bulan lalu, Zahid, yang berdepan pelbagai pertuduhan pecah amanah, rasuah dan pengubahan wang haram membabitkan berpuluh juta ringgit, berjaya mendapatkan semula pasport antarabangsanya secara kekal sekali gus menarik balik larangan perjalanan yang dikenakan ke atasnya.
Hassan berkata perkembangan terkini kes Zahid adalah "amat menyeramkan dan membimbangkan".
Beliau berkata ini kerana peguam negara hadir dalam kedua-dua mesyuarat Lembaga Pengampunan bagi mendengar kes Najib, serta memutuskan sama ada untuk menggugurkan pertuduhan terhadap Zahid.
Hassan berkata Peguam Negara diberikan kuasa yang luas, di mana Agong akan bertindak mengikut nasihatnya.
“Kuasa peguam negara untuk menggugurkan 47 pertuduhan ke atas Zahid Hamidi hampir mutlak di bawah Perkara 145(3) Perlembagaan Persekutuan,” tambahnya.
Beliau berkata ia akan menjadi malapetaka bagi kerajaan pimpinan Anwar sekiranya Najib diberi pengampunan dan pertuduhan terhadap Zahid digugurkan.


Kes harian catat 23,100 jangkitan, 75 lagi terkorban

23,100 kes baru Covid-19 direkodkan hari ini menjadikan jumlah keseluruhan sebanyak 3,442,736 kes.Sebanyak 30,624 pesakit turut dilaporkan sembuh, menjadikan jumlah keseluruhan kes sembuh sebanyak 3,116,564.Ketika ini, 293, 423 kes aktif turut direkodkan, dengan 281,714 atau 96.0% daripadanya sedang menjalani kuarantin kendiri.Dalam pada itu, 3,467  (1.2%) kes kini berada di pusat kuarantin sementara 7, 881 (2.7%) dimasukkan ke hospital.Kadar penggunaan kemudahan ICU di seluruh negara kini sebanyak 61.1% dengan kes Covid-19 merangkumi 41.4%.75 korban akibat wabak itu turut dilaporkan, termasuk 20 kes kematian sebelum tiba ke hospital.Ketika ini, kes keseluruhan kematian adalah sebanyak 32,749 orang.


Tiada lagi perubahan status kontak kasual di MySejahtera

Tiada lagi perubahan status di aplikasi MySejahtera sekiranya orang ramai dikesan sebagai kontak kasual (kuning) kepada kes positif Covid-19, kata Menteri Kesihatan Khairy Jamaluddin.Khairy menerusi ciapan di laman Twitter beliau berkata sebaliknya individu berkenaan hanya akan menerima notifikasi memaklumkan mereka adalah kontak kasual.“Sebelum ini apabila MySJ trace/check-in mengesan anda sebagai kontak kasual kes positif, status di MySJ akan bertukar kepada kontak kasual (kuning).“Kini tiada lagi perubahan status. Tetapi anda akan menerima notifikasi. Jika bergejala, asingkan diri dan lakukan ujian kendiri,” katanya.Khairy turut memuat naik poster mengenai langkah meningkatkan penilaian kendiri Covid-19 kementerian kesihatan: Tingkatkan Penilaian Kendiri Covid-19 merangkumi lima peringkat iaitu 1: Test (Uji), 2: Report (Lapor), 3: Isolate (Asing), 4: Inform (Maklum) dan 5: Seek (Dapatkan rawatan).Poster berkenaan antaranya menggesa orang ramai mendapatkan rawatan segera di pusat perubatan atau pusat penilaian Covid-19 sekiranya alami gejala berat seperti kesukaran bernafas dan suhu badan terlalu tinggi.


Penyulam Sarawak hidupkan warisan tudung keringkam

Matahari baru sahaja memancarkan sinar pagi di ufuk timur, namun di Puncak Borneo, Sarawak, Ros Salleh sudah sibuk bekerja.
Sambil duduk di ruang tamu, Ros memeriksa benang bersalut emas yang digunakan untuk menyulam beberapa bentuk rekaan keringkam di atas bingkai kayu di hadapannya.
Ros merupakan salah seorang daripada sebilangan penyulam tudung keringkam di Sarawak.
Wanita itu akan menghabiskan masa selama berjam-jam setiap hari bagi menyempurnakan sulaman tradisional Melayu Sarawak itu.
Sehelai tudung dengan sulaman keringkam yang rumit boleh mencecah harga sehingga puluhan ribu ringgit.
Namun keringkam yang dihasilkan Ros lebih mampu milik dengan harga kira-kira RM2,000 sehelai.
Harga keringkam bergantung kepada kerumitan reka bentuk, kualiti benang yang digunakan, dan saiz tudung.
"Semakin besar saiznya, semakin tinggi harganya," kata Ros dalam temu bual bersama MalaysiaNow baru-baru ini.

Harga bagi segulung benang emas boleh mencecah RM200 ketika ini.

Pada asalnya, keringkam disulam menggunakan benang emas berkualiti tinggi demi memastikan warna sulaman kekal dan tahan lama.
Keringkam yang baik boleh mengekalkan kualitinya menjangkaui 15 hingga 20 tahun.
Bagaimanapun, proses menghasilkan keringkam berkualiti tinggi sedemikian memerlukan kemahiran yang tinggi dan memerlukan tempoh yang lebih lama.
Sehelai tudung keringkam yang Ros hasilkan mengambil masa kira-kira dua bulan untuk disiapkan.
“Ia bukan mudah, kerana perlukan masa yang lama selain kesabaran dan kemahiran tinggi terutama dari segi sulaman,” katanya.
“Setiap jahitan perlu dibuat dengan teliti supaya benang bersalut emas tidak putus, dan coraknya kemas dan rapi.
"Setiap helai benang juga perlu diambil kira bagi memastikan motifnya seimbang, jika tidak, sulaman akan kelihatan tidak cantik dan kualiti akan jatuh."
Seperti kebanyakan penyulam keringkam lain, Ros lebih gemar menggunakan benang yang diimport dari Turkiye dan India kerana ia lebih berkualiti.
Setiap dua bulan, dia akan menempuh perjalanan sejauh 55km ke Kuching untuk mengambil pesanan benang di Galeri Songket dan Keringkam di Jalan Masjid.

Shajahan Sayed Ahmad di Kedai Salih Ahmad, Jalan India.

Namun, sejak kebelakangan ini, penghantaran pesanannya sering lambat menyebabkan Ros terpaksa menunggu beberapa minggu sebelum stok benang yang baru tiba.
Lumrah seperti barangan lain, apabila bekalan menurun, harga benang juga akan meningkat.
Pada satu ketika, satu gulung benang emas berkualiti tinggi berharga kira-kira RM90.
Namun hari ini, satu gulung benang itu boleh mencecah harga sehingga RM200.
Menurut Ros, untuk membuat satu helai sulaman keringkam, dia memerlukan sekurang-kurangnya 30 gulung benang emas.
Seorang tenaga pengajar seni sulaman keringkam, Esmanani Jawari berkata harga tinggi sulaman warisan itu adalah kerana bahan yang diperlukan untuk membuatnya tidak mudah untuk diperolehi di negara ini.
"Benang itu tidak ada di Kuching, atau di mana-mana tempat lain dalam negara ini," katanya.
"Sebab itu kita perlu import dari negara lain."
Di Sarawak, hanya terdapat satu sahaja kedai kain yang menjual bahan yang diperlukan untuk pembuatan sulaman keringkam: Salih Ahmad di India Street.
Di sana, banyak pilihan benang emas yang diimport dari India dijual kepada penggiat sulaman keringkam.
Pemilik kedai, Shajahan Sayed Ahmad berkata dia membawa masuk komoditi berharga itu sejak tujuh dekad lalu.
Menurutnya, hanya ada sedikit isu mengenai penghantaran barangan di kedainya, mengatakan ada masalah lain berkait isu itu.
“Sejak enam bulan lalu, bilangan penyulam keringkam yang datang ke kedai saya tidak ramai,” katanya.
"Malahan, pelanggan tetap saya, penyulam lama sudah jarang datang."


Azmin mohon batal saman 10 pengundi Gombak

Mohamed Azmin Ali akan memfailkan permohonan untuk membatalkan saman yang dikemukakan 10 pengundi berdaftar kawasan Parlimen Gombak terhadapnya atas dakwaan menipu dan melanggar kewajipan fidusiari sebagai ahli Parlimen kawasan itu.Peguam beliau, Nizamuddin Hamid memberitahu Bernama demikian selepas pengurusan kes melalui sistem dalam talian, e-Review hari ini, di hadapan Timbalan Pendaftar Mahkamah Tinggi Maslinda Selamat.“Kami akan memfailkan permohonan untuk membatalkan saman itu sebelum tarikh pengurusan kes akan datang yang ditetapkan pada 16 Februari. Ini kerana kami percaya bahawa tiada sebab untuk tindakan yang munasabah, tindakan itu adalah semberono dan menyalah guna proses mahkamah,” katanya dalam pesanan melalui aplikasi WhatsApp.Nizamuddin berkata semasa pengurusan kes hari ini, beliau juga memaklumkan kepada mahkamah tentang gambaran yang salah oleh peguam plaintif kepada media berhubung penyampaian dokumen dan kegagalannya hadir ke mahkamah selama pengurusan kes lepas.“Berdasarkan afidavit yang difailkan oleh peguam plaintif dan yang kami lihat, jelas bahawa writ saman atau pernyataan tuntutan tidak disampaikan secara peribadi kepada defendan atau kepada mana-mana orang yang diberi kuasa oleh defendan untuk menerima bagi pihaknya dan mahkamah telah mengambil maklum hal ini, ” katanya.Kesemua 10 pengundi berdaftar di kawasan Parlimen Gombak itu telah memfailkan saman tersebut pada 27 November lepas terhadap Azmin atas dakwaan menipu dan melanggar kewajipan fidusiari menerusi “Langkah Sheraton” yang menyebabkan kerajaan Pakatan Harapan tumbang pada Februari tahun lepas.Penyataan tuntutan mereka menyebut kesemua plaintif, berusia lingkungan 36 dan 64 tahun, memohon antara lain pengisytiharan bahawa Azmin, selaku ahli Parlimen Gombak, telah melanggar kewajipan fidusiarinya, menipu serta memungkiri representasi yang dibuat kepada mereka dalam pilihan raya umum bagi kawasan berkenaan.Pengundi itu mendakwa, dengan memungkiri representasi berkenaan, defendan telah melanggar hak perlembagaan terutamanya prinsip demokrasi berparlimen dan demokrasi perwakilan yang membentuk sebahagian struktur asas perlembagaan.Oleh itu, kesemua plaintif memohon deklarasi bahawa defendan telah melanggar kewajipan fidusiarinya dan tugas-tugas yang terhutang kepada plaintif selain melakukan penipuan terhadap mereka selain menuntut ganti rugi keterlaluan dan teladan, kos dan perintah lain yang difikirkan wajar oleh mahkamah.


Reformasi apa? Syed Saddiq soal Kit Siang selepas gesa kekal bersama PH

Presiden Muda Syed Saddiq Syed Abdul Rahman hari ini mempersoalkan sejauh mana reformasi dilaksanakan oleh kerajaan campuran, di tengah-tengah desakan agar beliau menilai semula keputusan partinya untuk bertanding secara solo pada Pilihan Raya Negeri (PRN) akan datang.
Mengulas mengenai satu rayuan oleh veteran DAP Lim Kit Siang, beliau menyenaraikan tentang apa yang disifatkan beliau sebagai "janji palsu".
"Jawatan GLC masih dianggap sebagai ganjaran politik untuk elit politik yang taat. Tiada Akta Pembiayaan Politik, tiada had dua penggal untuk perdana menteri, tiada pemisahan antara portfolio perdana menteri dan menteri kewangan (bukan itu sahaja, PM hari ini juga memegang portfolio menteri wilayah persekutuan dan menganggotai Lembaga Pengampunan).
"Tidak ada peruntukan sama rata untuk ahli Parlimen. Monopoli dan konsesi utama masih dilanjutkan. Undang-undang yang menindas masih ada, malah lebih teruk, mereka mencadangkan supaya memperkukuhkan kerajaan ini.
“Senarai janji palsu tidak berkesudahan," katanya dalam satu kenyataan.
Muda baru-baru ini berkata ia akan bertanding secara solo pada PRN di Selangor, Pulau Pinang, Negeri Sembilan, Kedah, Kelantan, dan Terengganu walaupun sebelum ini bekerjasama dengan gabungan Pakatan Harapan (PH) yang diketuai oleh Perdana Menteri Anwar Ibrahim.
Lim semalam berkata, parti itu harus mempertimbangkan semula keputusannya, menggesa supaya tidak membuat keputusan "tergesa-gesa" dan berkata bahawa Muda harus bekerjasama dengan kerajaan pada pilihan raya akan datang.
Tetapi Syed Saddiq, satu-satunya ahli Parlimen Muda di Dewan Rakyat, berkata bahawa isu masih perlu ditangani.
"Sehingga hari ini, mereka yang dipanggil reformis membisu mengenai tuntutan pengampunan, penangguhan pertuduhan jenayah timbalan perdana menteri yang tidak pasti, dan skandal besar seperti perolehan pertahanan berjumlah RM11.2 bilion bagi projek LCS," katanya merujuk kepada skandal kapal tempur pesisir.
"Saya di sini bukan untuk menjadi hakim, juri, dan orang yang menjatuhkan hukum. Tetapi tolong jangan melalak tentang 'kedaulatan undang-undang' sebelum pilihan raya, hanya untuk takut apabila berkuasa.
"Malah mempertahankan integriti badan kehakiman adalah separuh hati. Hakim kita diserang, namun ramai yang berkuasa memilih untuk berdiam diri. Cukup-cukuplah."
Mengucapkan terima kasih kepada Lim atas nasihatnya, beliau menambah keputusan Muda untuk bertanding sendiri bukanlah tergesa-gesa mahupun petanda bahawa ia tidak mahu bekerjasama dengan kerajaan.
Beliau berkata, kepimpinan parti itu sebenarnya sudah menghantar tiga surat kepada kerajaan meminta untuk mengadakan pertemuan.
“Kami bukan sahaja digantung, malah dicemuh apabila setiausaha agung PH menjawab dengan mengatakan beliau tiada masa untuk membaca surat kami,” katanya.
"Walaupun pada hakikatnya pejabatnya pada mulanya bersetuju untuk bertemu terlebih dahulu tetapi dibatalkan sekali lagi pada saat-saat akhir."
Beliau berkata beliau sendiri sudah cuba menghubungi Anwar dan pegawainya banyak kali tetapi tiada maklum balas diterimanya.
"Kami tidak meminta jawatan GLC yang mewah seperti kebanyakan kerajaan hari ini. Kami tidak meminta kontrak," katanya.
"Kami hanya mahukan satu mesyuarat supaya kami boleh mencadangkan jalan ke hadapan untuk membina Malaysia yang benar-benar berbilang kaum, agama, sederhana dan berpaksikan reformasi."
Mengakui bahawa jalan ke hadapan akan menjadi sukar untuk Muda, Syed Saddiq bagaimanapun berkata parti itu akan "menguatkan diri".
“Politik baharu untuk Malaysia baharu,” tambahnya.


Rayuan KPN, kerajaan berhubung saman Indira Gandhi didengar April 2022

Mahkamah Rayuan menetapkan 18 April tahun depan untuk mendengar rayuan ketua polis negara (KPN) terhadap keputusan Mahkamah Tinggi yang menolak permohonan mereka bagi membatalkan saman M. Indira Gandhi berhubung dakwaan gagal menangkap bekas suaminya serta memulangkan anak perempuan yang dilarikan lelaki mualaf itu, 12 tahun lepas.Peguam Rajesh Nagarajan yang mewakili Indira ketika dihubungi pemberita, berkata tarikh itu ditetapkan oleh timbalan pendaftar Mahkamah Rayuan Mariam Hasanah Othman ketika pengurusan kes secara dalam talian (e-Review) hari ini yang turut disertai peguam persekutuan Shazreen Nadia Zulkipli.KPN, Polis Diraja Malaysia (PDRM), kementerian dalam negeri (KDN) dan kerajaan memfailkan notis rayuan itu di Mahkamah Rayuan pada 13 Ogos lepas kerana tidak berpuas hati dengan keseluruhan keputusan hakim Mahkamah Tinggi Mohd Nazlan Mohd Ghazali pada 16 Julai.Pada 16 Julai lepas, hakim Mohd Nazlan menolak permohonan kesemua defendan atas alasan antaranya kes itu tidak nyata dan tidak mampan untuk mewajarkan ia dibatalkan terus sebaliknya harus ditentukan melalui perbicaraan penuh dengan pihak terbabit berpeluang membentangkan kes mereka serta memanggil saksi.Indira memfailkan saman itu pada 28 Oktober tahun lepas dan menamakan KPN, PDRM, KDN serta kerajaan sebagai defendan pertama hingga keempat.Pernyataan tuntutan Indira, 46, mendakwa KPN dengan sengaja dan cuai tidak menghiraukan perintah mandamus Mahkamah Persekutuan kerana gagal membuat siasatan atau mengambil tindakan sewajarnya untuk mengembalikan anaknya, Prasana Diksa, yang kini berusia 13 tahun.Beliau mendakwa kesemua defendan juga berperanan membuat keputusan atau memberikan arahan kepada PDRM bagi melaksanakan waran komital terhadap bekas suaminya itu seperti diarah oleh Mahkamah Persekutuan pada 29 April 2016.Plaintif juga mendakwa kelakuan kesemua defendan secara langsung menyebabkan perpisahan antara beliau dengan anak bongsunya itu berlanjutan sehingga hari ini dan Muhammad Riduan berjaya melarikan diri.Justeru, beliau menuntut RM100 juta sebagai ganti rugi am, ganti rugi teruk dan ganti rugi teladan serta faedah selain memohon deklarasi bahawa KPN telah melakukan “tort of nonfeasance” atau dengan sengaja tidak mengambil tindakan di pejabat awam manakala PDRM, KDN dan kerajaan bertanggungjawab secara vikarius bagi “tort of nonfeasance” yang dilakukan KPN.


Selangor jawab dakwaan terhadap aplikasi SELangkah

Tulisan saya ini adalah respon kepada artikel yang ditulis oleh Fazreen Kamal bertajuk “Di Sebalik aplikasi SELangkah, kes harian Covid-19 Selangor terus meningkat” yang telah diterbitkan pada 3 Februari 2021 pukul 8 pagi di laman sesawang MalaysiaNow.Di saat saat getir negara berdepan dengan pandemik Covid-19, wujud pula sesetengah pihak yang cuba menakut-nakutkan khalayak umum dengan menyebarkan maklumat yang tidak benar, sekali gus membantutkan usaha kerajaan negeri Selangor untuk membendung keluk gelombang ketiga pandemik Covid-19.Sejak diperkenalkan pada 4 Mei 2020, SELangkah terbukti efisien.Dengan kepintaran jejak kontak rapat berasaskan kod QR, aplikasi ini mampu mengumpul data maklum balas daripada rakyat, meninjau situasi terkini, dan menyediakan informasi semasa kepada penggunanya.SELangkah maju sebagai aplikasi digital yang memanfaatkan sains data (Data Science) dan teknologi mesin (Machine Learning) bagi mengawal Covid-19.MySejahtera pula, yang dilancarkan pada 20 April 2020 untuk kegunaan rakyat Malaysia, sekadar mengikuti jejak kontak rapat yang dipelopori oleh SELangkah.Walaubagaimanapun, pertikaian siapa yang berjaya buat sesuatu terlebih dahulu bukan persoalan utamanya. Sebaliknya, kita mahu memastikan kebolehhantaran kedua-dua sistem ini.Aplikasi SELangkah direka khas untuk membenarkan sebanyak mungkin data dianalisis.Aplikasi ini bukan sahaja bertindak sebagai platform pendaftaran selepas mengesan kod QR di telefon bimbit, bahkan ia memaklumkan penggunanya mengenai kawasan berisiko tinggi dan mengemaskini pangkalan data (berdasarkan data yang dihantar oleh individu) berkenaan kemungkinan peletusan kluster baru dan lokasi yang mungkin terbabit.Aplikasi SELangkah ini dibangunkan dengan begitu mapan sehinggakan jejak kontak rapat hanya memerlukan tenaga kerja yang minimum dan membenarkan pengecaman inidividu yang terdedah dengan pantas supaya langkah pencegahan dapat dilaksanakan dengan kadar segera.Kesemua data ini disimpan di Malaysia dan terjaga rapi di mana hanya data-data nama pengguna, nombor telefon dan lokasi pendafataran sahaja yang direkodkan.Data-data ini dijamin keselamatannya dan hanya boleh diakses oleh pegawai kesihatan awam dan ejen STFC.Pengguna juga boleh menarik balik data tersebut sekiranya perlu.SELangkah telah menerima sambutan yang memberansangkan oleh golongan peniaga.Mereka memuat naik kod QR SELangkah di premis perniagaan masing-masing.Pasukan SELangkah pula sentiasa bersedia untuk membantu mereka.Bukan itu sahaja, SELangkah juga telah memanjangkan fungsi kod QR ini kepada pengguna yang berada di rumah supaya jejak kontak dapat dilaksanakan terutamanya pada musim perayaan.MySejahtera pula merupakan pangkalan data yang dibangunkan oleh Majlis Keselamatan Negara (MKN) dan pernah dilihat sebagai saingan kepada SELangkah.Dalam usahanya untuk melaksanakan jejak kontak rapat, sistem MySejahtera tidak bergerak secara automatik sepenuhnya bahkan ia masih memerlukan penaikan taraf untuk menandingi SELangkah.Sehingga hari ini, lokasi penyimpanan data MySejahtera masih tidak dapat dikenal pasti. Bukan itu sahaja, pihak yang mempunyai akses terhadap data MySejahtera juga masih menjadi satu misteri.Perkara ini tidak boleh dipandang enteng.Terdapat dakwaan bahawa berlaku penyalahgunaan data dengan penggunaan aplikasi MySejahtera.Selain itu, kita juga risau sekiranya data-data ini dijual kepada pihak ketiga dengan tujuan keuntungan.Walaubagaimanapun, sehingga ke hari ini kerajaan Malaysia masih sambil lewa menangani isu kebocoran data ini.Memandangkan terdapat dua aplikasi yang wujud – di mana salah satu dilihat sebagai lebih baik daripada lagi satu lagi,  amat malang sekali apabila kedua-dua aplikasi ini tidak diintegrasi untuk melahirkan potensi sebenar, sebaliknya pada 3 Ogos 2020, Menteri Kanan (Kluster Keselamatan) Ismail Sabri Yaacob telah mengumumkan di kaca televisyen nasional bahawa setiap premis perniagaan wajib mempunyai kod QR MySejahtera.Walaupun setelah beberapa lama diumumkan juga bahawa mana-mana aplikasi untuk jejak kontak rapat  berasaskan QR boleh digunakan, nasi sudah menjadi bubur.Ramai pengguna yang pada awalnya telah selesa dengan SELangkah diarahkan untuk beralih ke MySejahtera.Malang sekali apabila terdapat banyak pihak yang disaman oleh penguat kuasa kerana tidak menggunakan MySejahtera.Arahan MKN ini, yang jelas sengaja dirancang untuk meminggirkan SELangkah, telah menyusahkan orang ramai.Dalam pada itu pengesanan aktif oleh SELangkah telah memudahkan STFC untuk memanfaatkan data yang ada bagi menyasarkan dan memberi amaran berkenaan lokasi-lokasi berbahaya supaya rakyat lebih bersedia untuk memerangi wabak ini bersama.Dua minggu selepas pengumuman daripada menteri kanan, ramai yang terpaksa menggunakan aplikasi MySejahtera kerana takut disaman oleh penguat kuasa kalau melakukan sebaliknya.Situasi ini menyebabkan usaha memerangi Covid-19 terbantut kerana STFC terpaksa bekerja keras untuk memulihkan epidemik di Selangor tanpa sebarang bantuan data daripada kementerian kesihatan ataupun kerajaan Malaysia.Kerajaan Selangor bergantung sepenuhnya pada data luas SELangkah.Walaupun terdapat aral yang melintang, kerajaan Selangor kekal efisien bagi mengawal situasi di Selangor dengan baik semasa gelombang kedua.Untuk rakaman sejarah, seperti yang ditunjukkan oleh graf yang disertakan ini, SELangkah secara aktif telah digunakan di Selangor pada minggu 3 Mei 2020 hingga pertengahan Ogos 2020.Kami berjaya mengekalkan kes positif (garis merah) pada paras yang rendah, bukan sifar (O) tetapi rendah.Dengan perkongsian data, STFC berjaya mengenal pasti (Tracing) dan mencari (Finding) daerah-daerah yang berisiko tinggi (high risk districts) dengan segera melalukan TTIS (Test, Trace, Isolate & Support) semasa dalam tahap Isolasi.Namun, usia kejayaan SELangkah tidak panjang kerana pada 18 Ogos dan kemudian 2 September, MySejahtera telah diwajibkan untuk digunakan oleh semua pihak, sekali gus menamatkan segala perkongsian data dengan kerajaan negeri Selangor. Amat malang!Keengganan kerajaan Malaysia untuk berkongsi data dengan kerajaan negeri Selangor menyebabkan kerja kami menjadi sukar, seperti teraba-raba di dalam bilik yang gelap atau bertinju dengan mata kami ditutup.Kebergantungan kerajaan Selangor kepada data yang sudah lapuk ini menyukarkan sebarang usaha untuk merangka strategi pengawalan wabak mengikut situasi semasa.Laporan STFC adalah benar mengikut bekalan dan sumber data.Namun demikian, pendirian ini tidak boleh disamakan dengan situasi baru-baru ini di mana pasukan STFC telah menyiasat dan mengenal pasti punca utama di sebalik lonjakan mengejut kes di Selangor.Kes-kes ini merupakan kes pada tahun 2020 dan juga Januari 2021 yang baru sahaja dilaporkan dan tidak mewakili nombor semasa sepertimana yang diakui oleh pengarah kesihatan sendiri.Tunggakan ini adalah disebabkan kelemahan sistem jejak kontak rapat MySejahtera yang mengambil masa terlalu lama untuk mewajibkan pegawai kesihatan awam untuk melaksanakan jejak kontak sehingga mengakibatkan tunggakan kes yang berbulan-bulan lamanya.Ramai professional kesihatan dan staf kesihatan awam yang mengakui lebih cenderung untuk menggunakan aplikasi SELangkah untuk membantu sistem pengawalan wabak yang sedia ada, tetapi mereka tidak mempunyai pilihan lain selain dengan daripada menggunakam data mentah sebagai rujukan kepada usaha jejak kontak.Apa yang berlaku kepada data Selangor pada beberapa hari lepas ialah situasi tepat bagi menggambarkan pengalaman hitam STFC semasa 3 Ogos 2020.Data-data yang diperoleh sudahpun bercampur aduk sehingga menyebabkan data-data ini tidak lagi berguna untuk mencegah penularan wabak.Kami menyeru kerajaan Malaysia, kementerian kesihatan dan juga pengarah kesihatan untuk berlaku jujur dalam isu ini.Laporan mestilah dilaporkan dengan telus, bukan sahaja mengenai status tunggakan kes yang lepas dan semasa, bahkan rakyat juga berhak dimaklumkan berkenaan status semasa kes di Malaysia.Kerajaan Malaysia boleh mengambil contoh pengumuman kes harian mengikut sistem laporan di UK yang mampu melaporkan situasi Covid-19 di setiap wilayah, majlis bandaraya dan daerah di UK dengan tepat.Hal ini hanya boleh direalisasikan dengan ukuran insiden kes pada setiap 100,000 bilangan populasi, Bukan berasaskan bilangan yang mutlak atau kumulatif (absolute or cumulative numbers).Dengan ukuran yang digunapakai secara “benchmark” dalam disiplin epidemiologi ini, anda akan dapati negeri Selangor didahului oleh Wilayah Persekutuan Labuan, Kuala Lumpur dan Sabah.Pun begitu ketika kedudukan “ranking” yang sama diperhatikan dalam ukuran kadar kematian per 100,000 penduduk. Selangor tetap di posisi keempat.Sementara kami amat insaf menangani cabaran melandaikan keluk epidemik di negeri Selangor, izinkan saya menegur supaya anda berpada-padalah untuk membuat kesimpulan atau kecaman terhadap prestasi di negeri Selangor.STFC kini mempunyai sebuah entiti untuk operasi dan implementasi yang dinamakan STFO atau Selangor Task Force Operation, yang terlibat langsung dalam pengopersian program dan kerja seperti Saringan Komuniti Bersasar.STFO dipimpin dan ditadbir oleh badan-badan bukan kerajaan (NGO) dan buat masa ini oleh Imaret.STFC menggunakan sumber dan kepakaran serta pengalaman yang ada pada Imaret dengan tidak membayar imbuhan yang sepatutnya, bahkan sebahagian kerja dilakukan secara pro bono atau sukarela.Pun demikian, kami selaku task force Covid-19 di negeri Selangor, akan terus melipatkan-gandakan usaha-usaha kami untuk membendung perebakan gelombang ketiga ini di negeri Selangor khsususnya dan bersedia berkongsi pengalaman dan sedikit kepakaran yang ada pada STFC, untuk kepimpinan di negeri-negeri dalam persekutuan Malaysia ini.* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


‘Scammer’ mengaku ‘Datuk’ jual nama parti, gabenor Melaka kaut ratusan ribu ringgit

Seorang lelaki tempatan berjaya mengaut ratusan ribu ringgit hasil menipu mangsa-mangsa dengan menjual nama sebuah parti politik dan Gabenor Melaka Mohd Ali Rustam sejak beberapa tahun lalu.Seorang mangsa, Muhammad Azri Samsudin berkata, dia kehilangan RM6,000 akibat penipuan lelaki tersebut.“Dia dan seorang lagi individu mengatakan pada saya mereka ingin membeli tanah di Durian Tunggal, Melaka dan tidak cukup wang,” katanya kepada MalaysiaNow.“Mereka membawa saya ke Pejabat Tanah dan Galian di Alor Gajah untuk mengambil borang permohonan.”Lelaki tersebut turut mengaku mempunyai gelaran “Datuk” dan rapat dengan gabenor Melaka.Disebabkan terpengaruh dengan lelaki itu, Azri memindahkan wang sebanyak RM2,500 pada hujung tahun 2021.Tidak lama kemudian, dia turut ditipu sebanyak RM3,000 dalam urusan pemindahan hak milik syarikat oleh “scammer” tersebut. Kes lain termasuk urusan perumahan.Difahamkan, scammer tersebut turut menipu beberapa orang lagi menggunakan taktik sama.Lelaki itu aktif di semenanjung termasuk di Kedah dan Pahang.Antara kes yang dikaitkan dengannya ialah kes penipuan perniagaan lembu dan kambing, selain urusan jualan rumah.Difahamkan, jumlah yang berjaya ditipu lelaki itu mencecah ratusan ribu ringgit.Seorang mangsa lain, Muhammad Azhar Mohd Saleh berkata, dia ditipu lelaki sama berhubung urusan penjualan rumah di Melaka pada 2015.“Saya dimaklumkan dia hendak menjual rumahnya. Dia minta deposit anggaran RM20,000,” katanya kepada MalaysiaNow.“Disebabkan saya percaya dan kenal dengan dia, saya beri duit itu kepadanya tanpa banyak soal.”Setelah beberapa lama, urusan rumah tidak juga berhasil.Azhar yang bertemu dengan keluarga lelaki itu bagi menuntut penjelasan bagaimanapun pulang hampa apabila keluarganya lebih cenderung membelanya.Katanya, laporan polis dibuat pada 2015 namun sehingga kini tiada apa-apa perkembangan.Seorang peniaga ayam golek dari Pasir Mas, Kelantan Muhammad Nasarudin Abdul Aziz berkata, dia kerugian sekitar RM4,000 selepas membeli daging ayam beku daripada lelaki tersebut bermula tahun lalu.“Dia minta deposit, kemudian hantar ayam sedikit demi sedikit. Kali kedua, saya bayar RM10,000 deposit namun dia hanya hantar bekalan ayam sebanyak RM6,000.“Dia berjanji untuk memulangkan semula baki deposit namun tidak berbuat demikian sampai hari ini,” katanya.Menurut Nasarudin, lelaki berkenaan memberi pelbagai alasan untuk tidak menghantar bekalan ayam.Dia juga berjanji untuk memulangkan wang namun tidak berbuat demikian.


Peralihan demografi beri peluang parti Melayu berubah

Sebaik sahaja menjelang Hari Kebangsaan dan Hari Malaysia, kata-kata laungan negara ini mempunyai pelbagai budaya, bangsa and agama yand hidup bersatu dan harmoni berdengung di seluruh media. Tetapi, dari kacamata politik kata-kata itu jauh daripada benar.Kepentingan kaum, ketidakpercayaan dan kesangsian menjadi amalan banyak parti politik negara ini.  Lebih malang kaum Melayu.  Oleh kerana perbezaan fahaman bagaimana negara ini patut ditadbir telah wujud berbagai parti Melayu yang memecahbelah kaum itu sendiri.Perbezaan ini pula merebak melagakan pengikut dan pemimpin kerana penubuhan parti-parti politik baru Amanah, Bersatu, Pejuang, Muda dan penganut agama Islam dan bukan Islam kerana polemik Rang Undang-undang Syariah.Akibatnya, kaum Melayu tidak lagi bersatu dan tiada satu parti Melayu yang boleh mendapat sokongan undi lebih 50% dari kaumnya sendiri sedangkan kaum tersebut mewakili hampir 70% rakyat Malaysia ketika ini.Lihat sahaja petanda-petanda bancian 2020 yang mengunjurkan dari 30.0 juta rakyat Malaysia, kaum  Bumiputra mewakili 69.8% pada 2021, sementara petanda kaum Cina Malaysia adalah 22.4% dan masyarakat India Malaysia 6.8%.Hanya kaum Melayu menunjukkan pertumbuhan peratusan tahunan (kerana jumlah yang besar), sementara masyarakat Cina Malaysia menurun dan kaum India mendatar. Dianggarkan 30 hinnga 40 tahun dari sekarang komposisi rakyat Malaysia akan berubah di mana kaum Bumiputra, yang majoritinya Melayu, akan mewakili 82%, Cina 15% dan India 3%.Bayangkan, dengan pengundi Melayu yang tertinggi melebihi 75%, jika kesemuanya menyokong satu parti politik, ini bererti dengan lebih dua-pertiga wakil rakyat di Parlimen adalah Melayu, Perlembagaan Persekutuan itu sendiri boleh diubah.Persoalannya, bolehkah kaum Melayu dan parti politiknya meneruskan kempen mencari undi  berlandaskan kepentingan kaum, ketidakpercayaan dan kesangsian?  Bolehkah gologan majoriti ini bersikap adil dan menjaga kepentingan bersama rakyat minoriti Cina dan India yang semakin mengecil?Fahaman inklusif atau merangkumi semua kaum patut bermula dalam semua parti besar satu kaum seperti Umno, MCA, MIC, Pejuang dan Amanah. Malahan ini bukan fahaman baru.Cadangan supaya Umno membuka keahliannya kepada lain-lain bangsa pernah diketengahkan oleh Datuk Onn Jaafar, tetapi ditolak oleh Majlis Mesyuarat Agung Umno pada lewat 1940-an.  Mungkin penerimaan cadangan in telah tiba masanya.Inilah peluang besar Umno untuk membaik pulih imej yang rosak kerana ramai rakyat beranggapan pemimpinnya “katak”, “penderhaka” dan “dayus” yang tidak setia kepada parti, terlibat rasuah yang amat dasyat sehingga menjadi skandal kewangan terbesar di dunia, dan tidak jujur menjaga kepentingan rakyat, terutama kaum Melayu itu sendiri.  Apatah lagi kaum minoriti Cina dan India.Umno perlu ingat dalam Pilihan Raya Umum ke-14 lalu daripada jumlah 3 juta ahli, 30% atau 900,000 orang meninggalkannya serta mengundi parti pembangkang kerana meluat dengan tingkah-laku pemimpin mereka, ia boleh berlaku lagi.  Melihat daripada perangai pemimpin-pemimpin yang diheret ke mahkamah dan fakta-fakta yang dipersembahkan dalam perbicaraan, perasaan meluat ini akan bertambah.Kemungkinannya ialah lebih ramai lagi ahli Umno akan menolak mengundinya pada Pilihan Raya Umum ke-15 kelak sebagai balasan ke atas pemimpin bermasalah ini, melainkan parti politik tersebut berani jika pemimpin-pemimpin sedia ada disingkir dan diganti dengan pemimpin muda, berkelayakan dan beretika.  Tidak terus bergantung kepada pemimpin-pemimpin tua dengan pemikiran lapuk.Parti-parti politik Melayu perlu memikirkan sama ada perjuangan memihak kepada satu kaum sahaja boleh bertahan lagi sementara pengundi-pengundi, terutamanya golongan muda, mempunyai keinginan berlainan dan tidak memandang penting kepada “keistimewaan Bumiputra”.Inilah peluang besar bagi parti politik Melayu Umno, Bersatu, Pejuang dan Amanah bergabung dan membuka keahliannya kepada semua kaum dan rakyat negara ini. Malaysia memerlukan pemikiran luas dan berani.Umno mempunyai potensi terbesar untuk memenangi hati semua rakyat. Malahan namanya mudah diubah ke United Malaysian National Organisation, masih dengan nama singkatan Umno. Kemudian pergilah kepada klausa-klausa perlembagaannya untuk melambangkan perjuangan bagi semua kaum.Ahli-ahli MCA dan MIC yang telah bertahun bersama Umno mudah diserap ke dalam Umno untuk semua kaum ini. Perubahan ini boleh memberi daya penarik bagi pemimpin-pemimpin dalam MCA dan MIC yang meyakini kaum Cina dan India dapat menjadi ahli Umno baru ini.Janganlah parti-parti politik Melayu memainkan propaganda “ketakutan” jika keistimewaan Bumiputra diluputkan, kaum ini akan ketinggalan merasai kekayaan negara.  Propaganda yang digunakan Umno ini ketika ia memerintah telah terbukti banyak menguntungkan hanya pemimpin parti, golongan “along-ngah” (saudara-mara) dan kroni mereka.Apa lagi yang Melayu perlu takut? Mereka kaum majoriti. Jika mereka bersatu, Perlembagaan Persekutuan itu sendiri boleh diubah.Lagipun, hampir kesemua ahli angkatan bersenjata negara ini adalah Melayu.  Masakan mereka akan membiarkan kaum majoriti Melayu jika diancam tanpa keadilan.Memandangkan perubahan demografi yang akan mendatang ini, rakyat kaum Cina dan India yang patut berasa takut.  Bolehkah rakyat majoriti Melayu melindungi mereka secara adil dan saksama?Mungkin, apa yang disangsikan oleh Melayu adalah seperti yang dilaungkan Perdana Menteri Singapura dalam ucapan Hari Kebangsaannya baru-baru ini: “Toleransi antara kaum masih belum sudah.. Ada sebahagian majikan gemar mengambil pekerja Cina.”Jika perkara tersebut berlaku di negara jiran yang dikuasai kaum Cina, tidak hairan ia juga berlaku di Malaysia kerana kekayaan ekonominya dibolot oleh kaum Cina juga.  Kaum Melayu Malaysia merasa didiskriminasi dalam pekerjaan dan perdagangan.Ini boleh diatasi jika parti besar untuk semua kaum ini dipimpin oleh majoriti etnik Melayu melaksanakan pemberian kekayaan negara berlandaskan keperluan semua kaum.  Apabila kaum Melayu dan India yang memerlukan bantuan pekerjaan dan perdagangan, golongan inilah yang berhak mendapat peruntukan lebih.Jika sektor swasta enggan bekerjasama dalam perkongsian kekayaan negara sama-rata, kerajaan akan terus dan kembangkan kewujudan syarikat-syarikat milik negara (state-owned enterprises, SOEs) untuk memberi peluang pekerjaan dan pengalaman perniagaan kepada kaum yang didiskriminasi.Malahan, lebih banyak kontrak kerajaan akan diberikan kepada SOEs. Kata kuncinya ialah pemimpin-pemimpin di SOEs ini pelu mereka yang layak, mahir, dan beretika.  Bukan pemimpin parti politik dan kroni yang kemudian perlu diheret ke mahkamah atas tuduhan rasuah!Negara China berjaya dalam tiga dekad sahaja membasmi kemiskinan sehingga ke kawasan pendalaman dan melonjakkannya sebagai negara kuasa ekonomi kedua terbesar, membelakangi Amerika. Bayangkan pendapatan setiap rakyat China berjumlah 1.4 bilion adalah RM43,923 setahun pada 2020 dan perkembangan tahunan dengan purata 13%.Malaysia telah melebih 60 tahun memperjuangkan pembangunan ekonomi bagi membantu rakyatnya, terutama kaum majoriti Melayu, tetapi masih mengecewakan. Pendapatan setiap rakyat Malaysia yang berjumlah kira-kira 30 juta sahaja adalah RM43,031 setahun pada 2020 dan perkembangan tahunan purata 5%.China berjaya kerana ia tegas melaksanakan pembangunan sosial dan ekonomi sehingga negara Barat cemburu serta melabelkannya kapitalisma berautoriti (authoritarian capitalism).  Sementara mereka yang didapati bersalah melakukan rasuah besar di China dihukum tembak sampai mati.Masalah orang Melayu adalah masalah pemimpin mereka. Noktah.Pemimpin-pemimpin Melayu ramai terlibat dengan kelakuan haram –rasuah dan salah guna kuasa– ia merugikan semua rakyat Melayu, Cina dan India sedangkan mereka telah bersumpah untuk membawa pembangunan kepada rakyat ketika memegang jawatan.Bagaimana jika kita tegas seperti China?Khairuddin Othman adalah bekas wartawan dan sub-editor Berita Harian.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Zahid terima suapan untuk diri sendiri, kata pendakwaan berhubung kes VLN

Pihak pendakwaan memberitahu Mahkamah Tinggi hari ini bahawa bekas timbalan perdana menteri Ahmad Zahid Hamidi telah menerima suapan untuk dirinya sendiri.
Timbalan pendakwa raya (TPR) Abdul Malik Ayob berkata sumbangan yang diserahkan oleh pegawai Ultra Kirana Sdn Bhd (UKSB) kepada Zahid adalah secara peribadi dan tidak pernah dibayar ke dalam akaun Umno walaupun bayaran itu dikatakan untuk sumbangan politik.
“Walaupun pihak pembelaan berkata wang itu adalah sumbangan politik, ia tidak dibayar kepada parti politiknya.
“UKSB juga tidak pernah membayar wang itu ke dalam akaun Umno atau menerima resit daripada pembayaran itu. Tertuduh juga tidak pernah menolak atau menyerahkan wang itu semula apabila wang itu diserahkan kepadanya,” kata Abdul Malik dalam hujahnya di akhir kes pendakwaan.
Beliau berkata keterangan daripada tiga saksi utama termasuk dua bekas pengarah UKSB iaitu Harry Lee Vui Khiun dan Wan Quoris Shah Wan Abdul Ghani serta pengurus pentadbiran UKSB David Tan Siong Sun, yang merupakan saksi pendakwaan ke-15, ke-16 dan ke-17 adalah konsisten berhubung penyerahan wang itu kepada Zahid.
“Harry Lee dan Wan Quoris Shah bersetuju ketika memberi keterangan bahawa tertuduh tidak pernah menyatakan jumlah wang yang akan disumbangkan, hanya tertuduh menyatakan bahawa sumbangan itu mesti dibuat secara tunai dan dalam mata wang dolar Singapura.
“Mereka juga bersetuju penghantaran wang itu dilakukan di Country Heights, Kajang atau Seri Satria, Putrajaya dan penyerahan dilakukan pada waktu malam selepas 10 malam. Mereka juga dapat menggambarkan kediaman peribadi atau rasmi tertuduh yang penghantaran dilakukan di kediaman itu,” katanya.
Sementara itu, TPR Zander Lim Wai Keong berhujah mengenai aduan pihak pembelaan bahawa pihak pendakwaan telah bertindak secara tidak adil, bias dan melakukan pendakwaan terpilih terhadap tertuduh.
“Persoalan yang perlu dipertimbangkan oleh mahkamah sama ada hak tertuduh terhadap perbicaraan yang adil telah dilanggar atau tidak,” katanya.
Beliau berkata Zahid telah diwakili oleh pasukan peguam yang kompeten, diberi peluang menyoal balas saksi pendakwaan dan diberi peluang untuk membela diri semasa kes pendakwaan serta diberi masa yang mencukupi untuk memfailkan hujahan bertulis.
“Tertuduh juga diberi hak untuk mengemukakan pembelaan secara lisan pada penutup kes pendakwaan dan tanpa keraguan, kes ini dibicarakan di hadapan Yang Arif yang merupakan seorang yang adil dan saksama,” katanya.
Zander Lim juga berhujah bahawa tidak ada pelanggaran hak beliau di bawah Perkara 8(1) Perlembagaan Persekutuan.
“Pertuduhan yang dihadapi tertuduh tidak bersifat diskriminasi, tertuduh diberikan hak prosedur yang sama untuk pelepasan dan pembelaan sama seperti tertuduh lain dalam perbicaraan jenayah tanpa diskriminasi.
“Tertuduh berhak mengemukakan semua pembelaan termasuk memeriksa saksi-saksi pendakwaan,” tambah beliau.
Zahid, 69, berdepan 33 pertuduhan menerima suapan berjumlah S$13.56 juta daripada UKSB untuk dirinya selaku menteri dalam negeri ketika itu bagi melanjutkan kontrak syarikat berkenaan sebagai pengendali pusat sehenti (OSC) di China dan visa luar negara (VLN) serta mengekalkan kontrak perjanjian untuk membekalkan sistem bersepadu VLN kepada syarikat sama oleh Kementerian Dalam Negeri.
Bagi tujuh lagi pertuduhan, Ahmad Zahid didakwa mendapatkan untuk dirinya wang tunai S$1,150,000, RM3 juta, 15,000 Swiss Franc dan AS$15,000 daripada UKSB yang mempunyai kaitan dengan tugas rasmi beliau.
Bekas timbalan perdana menteri itu didakwa melakukan semua kesalahan di Seri Satria, Presint 16, Putrajaya dan Country Heights Kajang antara Oktober 2014 dan Mac 2018.
Pendakwaan akan menyambung hujahan di hadapan hakim Mohd Yazid Mustafa esok.


Sekolah di Johor, Terengganu beroperasi ikut ketetapan Fasa 4 PPN pada 7 November

Kementerian pendidikan (KPM) hari ini berkata operasi institusi pendidikan di Johor dan Terengganu yang beralih ke Fasa Empat Pelan Pemulihan Negara (PPN) akan bermula pada 7 November, dua minggu selepas ia beralih fasa yang akan berkuat kuasa esok.Sehubungan itu, menurut KPM, sebelum 7 November, pengoperasian institusi pendidikan bawah KPM bagi negeri Johor dan Terengganu akan terus beroperasi berdasarkan ketetapan negeri Fasa Tiga PPN.“Bermula 7 November 2021, pengoperasian institusi pendidikan bawah KPM di negeri Johor dan Terengganu adalah mengikut ketetapan pengoperasian Fasa Empat PPN.“Ini turut melibatkan kemasukan bagi murid Tahap Satu (Tahun Satu, Dua dan Tiga) sekolah rendah serta murid Tingkatan Tiga dan Tingkatan Empat sekolah menengah,” katanya dalam sebuah kenyataan hari ini.Bagaimanapun, sekolah di bawah KPM di dua negeri itu hanya akan memulakan operasi pada 8 November kerana 7 November adalah cuti tambahan sempena perayaan Deepavali, sementara institusi pendidikan swasta yang berdaftar bawah KPM beroperasi mengikut takwim masing-masing.Dalam pada itu, KPM berkata kehadiran murid Tahap Dua (Tahun Empat, Lima dan Enam) sekolah rendah serta kelas peralihan, Tingkatan Satu dan Tingkatan Dua sekolah menengah bagi negeri Johor dan Terengganu akan bermula pada 14 November 2021, iaitu seminggu selepas negeri-negeri tersebut memulakan pengoperasian berdasarkan ketetapan Fasa 4 PPN.KPM turut menyarankan agar ketetapan ini turut terpakai di semua institusi pendidikan yang tidak berdaftar dengan KPM, termasuk institusi pendidikan bawah kerajaan negeri.12 September lalu, Menteri Pendidikan Radzi Jidin mengumumkan pembukaan semula sekolah di seluruh negara akan dilaksanakan berdasarkan fasa-fasa yang ditetapkan di bawah PPN dengan sistem giliran di mana pelajar bagi setiap kelas akan dibahagikan kepada dua kumpulan bagi menjalani sesi persekolahan secara bersemuka bermula 3 Oktober depan.KPM juga sedang mempertimbangkan supaya Tingkatan Lima sekolah menengah boleh hadir ke sekolah tanpa sistem giliran berdasarkan kadar vaksinasi yang tinggi pelajar yang bakal menduduki peperiksaan Sijil Pelajaran Malaysia (SPM).


SRC peroleh perintah mahkamah untuk beku aset Najib

SRC International Sdn Bhd dan sebuah anak syarikatnya memperoleh perintah injunksi mareva daripada Mahkamah Tinggi untuk menghalang bekas perdana menteri Najib Razak daripada memindahkan atau melupuskan mana-mana asetnya bernilai sehingga RM42 juta.Perintah itu dikeluarkan oleh pesuruhjaya kehakiman Mohd Arief Emran Arifin pada satu prosiding dalam talian hari ini selepas membenarkan permohonan SRC dan Gandingan Mentari Sdn Bhd yang merupakan plaintif pertama dan kedua dalam saman SRC ke atas Najib selaku defendan. Injunksi mareva merupakan perintah sementara yang mengekang defendan daripada melupuskan aset sehingga keputusan dicapai dalam kes antara plaintif dan defendan.Mahkamah mengarahkan Najib, 68 supaya tidak mengalih, melupus, mengendali atau mengurangkan nilai asetnya di dalam dan di luar Malaysia bernilai sehingga RM42 juta, sehingga keputusan akhir saman itu dikeluarkan.Selain daripada itu mahkamah juga mengarahkan ahli Parlimen Pekan itu mendedahkan kepada peguam SRC (plaintif) secara bertulis aset beliau di dalam atau di luar Malaysia bernilai sehingga RM42 juta dalam tempoh 30 hari selepas perintah itu diserahkan kepada Najib. Bekas perdana menteri itu juga dibenarkan mengeluarkan dan membelanjakan wang daripada sebuah akaun bank atau sumber lain tidak melebihi RM100,000 sebulan untuk perbelanjaan sara hidup dan guaman yang mahkamah ini menyatakan ia adalah termasuk perintah injunksi mareva sementara diperoleh 1Malaysia Development Bhd (1MDB).Arief juga menetapkan pengurusan kes pada 13 Mei depan.Seorang peguam daripada Tetuan Rosli Dahalan Saravana Partnership yang mewakili SRC ketika dihubungi mengesahkan keputusan mahkamah itu.SRC International Sdn Bhd dan Gandingan Mentari Sdn Bhd diwakili peguam M Nagarajah, Syafinaz Vani, Clament Tay, Lisa Yong daripada Tetuan Rosli Dahlan Saravana Partnership sementara Muhammad Farhan Shafee dan Thilagan Mehanathan daripada Tetuan Shafee & Co mewakili Najib.Pada 8 Februari, 1MDB dan anak syarikatnya Global Diversified Investment Company Limited (sebelum ini dikenali sebagai 1MDB Global Investments Limited memperoleh perintah injunksi mareva daripada Mahkamah Tinggi untuk menghalang Najib daripada melupuskan atau mengurangkan nilai mana-mana asetnya di Malaysia sehingga AS$681 juta.Bagaimanapun pada 18 Februari, Najib memfailkan permohonan untuk mengetepikan injunksi mareva itu. Pendengaran permohonan itu ditetapkan pada 6 Mei depan. Pada 28 Julai 2020, Mahkamah Tinggi menjatuhkan hukuman penjara 12 tahun dan denda RM210 juta ke atas Najib selepas beliau didapati bersalah menyelewengkan RM42 juta dana SRC. Kes ini dalam peringkat rayuan di Mahkamah Persekutuan selepas Mahkamah Rayuan mengekalkan sabitan dan hukuman oleh Mahkamah Tinggi.


Umno bakal berpecah tiga kem selepas pendedahan Tajuddin?

Umno dijangkakan akan berpecah kepada tiga kem selepas pendedahan bekas ahli Majlis Kerja Tertinggi Umno, Tajuddin Abdul Rahman berhubung tikam-menikam dalam parti Melayu itu, kata penganalisis.Ahli Parlimen Pasir Salak itu pada Isnin mendedahkan beberapa perkara antaranya ialah cubaan Timbalan Presiden Umno Mohamad Hassan untuk menjatuhkan Ahmad Zahid Hamidi dalam satu pertemuan dengan pemimpin-pemimpin lain di rumahnya pada Mei 2020.Penganalisis politik Universiti Teknologi Mara, Mujibu Abd Muis berkata, pendedahan itu mengesahkan perang saudara dalam parti Melayu terbesar itu dan bakal membentuk kem baru.“Apakah mungkin kem Zahid bergabung dengan kem Ismail Sabri Yaakob bagi menghalang kem Najib Razak? Kerana sebelumnya kem Zahid bersama Najib untuk menekan Ismail,” katanya kepada MalaysiaNow.“Sudah tentu ini akan dieksploitasi oleh pihak lawan dan tidak bagus untuk Umno di mata pengundi umum.”Sudah menjadi rahsia umum bahawa Umno mempunyai dua kem utama, iaitu kem kluster mahkamah yang diketuai Zahid dan Najib manakala kem Putrajaya yang menyokong kepimpinan Ismail.Kluster mahkamah sebelum ini dengan agresif mendesak Ismail untuk membubarkan Parlimen dan mahu Pilihan Raya Umum ke-15 (PRU15) diadakan secepat mungkin.Dalam sidang akhbar pada Isnin, Tajuddin mengesahkan spekulasi ramai pihak bahawa tindakan Zahid mendesak PRU15 diadakan segera ialah bagi menyelamatkan dirinya yang berdepan pelbagai pertuduhan jenayah rasuah di mahkamah.Namun bagi Mujibu, meskipun demikian, ia tidak akan menjejaskan kekuatan akar umbi Umno yang sememangnya mantap.Oh Ei Sun, felo kanan Singapore Institute of Foreign Affairs berkata, pendedahan mengenai plot menjatuhkan Zahid tidaklah terlalu mengejutkan.“Tidak mengejutkan apabila Tok Mat (Mohamad) melihat peluang dan cuba menjatuhkan Zahid seperti mana Muhyiddin Yassin cuba menjatuhkan Dr Mahathir Mohamad dia tidak teragak-agak.“Mereka semua insan yang bercita-cita tinggi,” katanya.Tajuddin turut mengesahkan cubaan Zahid untuk membawa ahli Parlimen Umno untuk menyokong presiden PKR, Anwar Ibrahim menjadi perdana menteri meskipun Ismail dari partinya turut dicalonkan.Sementara penganalisis politik Universiti Tasmania di Australia, James Chin pula berkata, kedudukan Zahid sebagai orang nombor satu Umno tidak akan goyah akibat pendedahan Tajuddin.Meskipun pendedahan itu menggemparkan, katanya tiada apa yang baru disebutkan oleh Tajuddin.“Ramai rakyat Malaysia menganggap sidang akhbar itu sebagai sidang akhbar dendam untuk beliau meluahkan rasa marah selepas digugurkan.“Adakah akan memberi kesan sehingga ahli tidak lagi menyokong Zahid? Tidak. Mereka sedang bersedia untuk pilihan raya.“Mereka tidak peduli kerana mereka hanya mahu Umno menang besar supaya dapat bentuk kerajaan tanpa Perikatan Nasional (PN),” tambahnya.Mujibu pula berkata, sudah ada desakan berundur disuarakan kepada Zahir, namun itu tidak semestinya menjadi satu-satunya pilihan ahli Umno.Katanya, mereka boleh mendesak Zahid mengadakan pemilihan Umno secepat mungkin.“Mandat pun sudah habis dan pemilihan Umno yang patut dibuat sudah ditangguhkan.“Ia lebih baik dan bermaruah jika pemilihan diadakan kerana Zahid boleh meletakkan nasibnya di tangan akar umbi dan mereka yang tidak setuju boleh suarakan dengan saluran yang betul,” katanya.Umno sebelum ini mengadakan perhimpunan agung khas bagi meminda perlembagaan parti yang membolehkan pemilihan parti ditunda enam bulan selepas pilihan raya umum.


Implikasi kewangan pinjaman cagaran KWSP gagal dilunaskan tumpuan Dewan Rakyat hari ini

Implikasi kewangan kepada pencarum Kumpulan Wang Simpanan Pekerja (KWSP) sekiranya peminjam pinjaman cagaran KWSP bagi fasiliti sokongan Akaun 2 (FSA2) gagal melunaskan atau lambat membuat pembayaran balik, menjadi tumpuan Dewan Rakyat hari ini.
Menurut Aturan Urusan Mesyuarat, perkara itu akan dibangkitkan Radzi Jidin (PN-Putrajaya) yang turut meminta penjelasan berhubung jumlah permohonan yang telah diterima bagi fasiliti pinjaman itu, pada sesi soal jawab.
Pada sesi sama, Jimmy Puah Wee Tse (PH-Tebrau) pula ingin tahu langkah yang diambil bagi mengangkat martabat makanan tradisi rakyat Malaysia seperti nasi lemak, bah kut teh dan laksa sebagai makanan kebangsaan agar status itu tidak boleh dituntut oleh negara lain.
Mumtaz Md Nawi (PN-Tumpat) dijangka meminta penjelasan tentang sokongan dan inisiatif yang diberikan Malaysia kepada kerajaan Afghanistan, khususnya dalam aspek pemerkasaan wanita dan kanak-kanak di negara itu.
Selepas sesi soal jawab, Dewan Rakyat akan menyambung perbahasan mengenai Laporan Ketua Audit Negara (LKAN) Tahun 2021 Siri 2 yang telah pun dibahaskan oleh 13 Ahli Parlimen kerajaan semalam.
Rang Undang-undang Suruhanjaya Koperasi Malaysia (Pindaan) 2023 juga dijangka dibaca buat kali kedua hari ini.
Persidangan Dewan Rakyat kali ini bersidang selama tujuh hari bermula semalam hingga 15 Jun selepas bercuti selama seminggu.


Nagaenthran sudah terima proses perundangan sewajarnya, kata presiden Singapura

Warga Malaysia Nagaenthran K Dharmalingam yang dijatuhi hukuman mati di Singapura telah menerima proses yang sewajarnya mengikut undang-undang.Presiden Singapura Halimah Yacob berkata demikian sebagai menjawab surat yang diutuskan Yang di-Pertuan Agong Sultan Abdullah Sultan Ahmad Shah, memohon hukuman Nagaentran diringankan.Kenyataan dikeluarkan kementerian luar republik itu pada Jumaat sebagai menjawab pertanyaan media mengenai surat rayuan daripada pemimpin Malaysia dan nasib Nagaenthran, 33, yang menunggu hukuman mati atas kesalahan dadah di Singapura.Pada 12 November, Perdana Menteri Singapura Lee Hsien Loong dan Menteri Hal Ehwal Luar Vivian Balakrishnan juga telah membalas surat rakan sejawatan dari Malaysia.Sebelum ini Perdana Menteri Ismail Sabri Yaakob dan Menteri Luar Saifuddin Abdullah juga telah mengutus surat kepada rakan sejawatan di Singapura, meminta budi bicara pihak berkuasa di Singapura untuk memberikan pengampunan presiden kepada Nagaenthran.Nagaenthran yang berasal dari Perak itu, ditahan pihak berkuasa Singapura pada 22 April 2009, kerana menyeludup 42.72 gram dadah jenis diamorphine dan dijatuhkan hukuman mati oleh Mahkamah Tinggi Singapura pada 22 November 2010.Proses rayuan melalui mahkamah telah pun dibuat oleh peguam keluarga Nagaenthran sehingga ke peringkat akhir, iaitu melalui permohonan pengampunan presiden.Bagaimanapun, permohonan itu telah ditolak pada 1 Jun 2020.Nagaenthran, dijatuhi hukuman mati 11 tahun lepas dan dijadualkan menjalani hukuman itu pada 10 November 2021, bagaimanapun mendapat perintah penangguhan sementara pada 9 November selepas mahkamah dimaklumkan dia didapati positif Covid-19 ketika hadir untuk mengemukakan rayuan terakhirnya.Susulan itu, Mahkamah Rayuan telah memerintahkan penangguhan hukuman.Peguam Nagaentran mendakwa anak guamnya kurang upaya dari segi intelek.


Kedai makan, restoran beroperasi hingga 10 malam bermula esok

Kerajaan hari ini bersetuju melanjutkan tempoh operasi kedai makan dan restoran sehingga pukul 10 malam berkuat kuasa esok.Menteri Kanan (Kluster Keselamatan) Ismail Sabri Yaakob ketika mengumumkan perkara itu berkata, ia dipersetujui selepas mengadakan mesyuarat dengan Kementerian Kesihatan, Majlis Keselamatan Negara dan beberapa agensi berkaitan.“Selepas perbincangan kerajaan bersetuju membenarkan lanjutan waktu hingga pukul 10 malam,” katanya.Ismail berkata, kerajaan mendengar keluhan dan rungutan pembeli dan peniaga selepas hanya dibenar beroperasi dari 6 pagi hingga 8 malam sahaja ketika ini.“Seperti saya katakan kerajaan sentiasa mendengar pandangan rakyat. Kita sedar apabila rungutannya banyak berlaku maka kita segera adakan mesyuarat sejak minggu lepas lagi tentang perkara ini,” katanya pada sidang media khas perkembangan PKP di Kuala Lumpur hari ini.Bagaimanapun, Ismail berkata prosedur operasi standard (SOP) masih kekal  – tidak dibenarkan makan di premis makanan, hanya pembungkusan, penghantaran dan pandu lalu dibenarkan.“Makan di kedai masih tak dibenarkan, ia masih kekal untuk dibawa pulang dan pesanan untuk penghantaran makanan juga kita buka sampai 10 malam,” katanya.Sebelum ini, langkah itu menerima kecaman daripada sekumpulan ahli Parlimen pembangkang, mengatakan pelaksanaan itu menyusahkan mereka yang perlu membeli makanan selepas waktu kerja dan mengganggu pemulihan kembali ekonomi.MalaysiaNow melaporkan, Ismail dipetik berkata jika kerajaan membenarkan mereka beroperasi melebihi pukul 8 malam, pelaksanaan Perintah Kawalan Pergerakan (PKP) tidak ada bezanya dengan PKP Bersyarat, pada ketika kes Covid-19 kian meningkat.Namun, katanya Majlis Keselamatan Negara (MKN), selaku badan bertanggungjawab akan membuat pertimbangan berhubung perkara itu.


Bekas pegawai Goldman saman bekas majikan Tim Leissner sebanyak AS$130 juta

Bekas pegawai Goldman Sachs Roger Ng, yang disabitkan kesalahan bersubahat dalam penyelewengan dana 1MDB, memfailkan saman terhadap saksi utama pendakwaan AS Tim Leissner sebanyak lebih AS$130 juta (RM611 juta), mendakwanya melakukan penipuan.
Dalam saman yang difailkan di Manhattan, New York itu, Ng menuduh bekas majikannya itu berbohong bagi menyelewengkan pelaburan dalam sebuah syarikat minuman tenaga Celsius Holdings dan syarikat kecerdasan buatan Sentient Technologies.
Saman itu berkata, Leissner, yang merupakan bekas rakan kongsi Goldman, mencuri wang Ng untuk menampung kos pembelaannya dalam kes jenayah berkaitan di mana beliau mengaku bersalah pada 2018, menggunakan wang Ng untuk membayar pembelaan dan merayu sabitan kesalahannya.
"Ng berada dalam kedudukan yang tidak dapat dibayangkan kerana terpaksa mempertahankan dirinya terhadap dakwaan  orang yang menipunya dan mencuri wangnya di mana plaintif Ng juga terpaksa berdepan dakwaan yang sama," kata saman itu.
Peguam Leissner masih tidak memberikan sebarang maklum balas mengenai perkara itu.
Ng, bekas ketua unit pelaburan untuk Goldman Sachs Malaysia, berkata penyelewengan Leissner termasuk pegangan AS$1.25 juta Celsius yang kini bernilai lebih AS$130 juta, dan AS$1 juta bagi membeli separuh daripada kepentingan Leissner dalam Sentient.
Ng berkata beliau hanya mengetahui perbuatan Leissner mengalihkan pelaburan Celsius pada Mei 2021, ketika Leissner dan isterinya, Kimora Lee Simmons disaman oleh bekas suami Simmons, Russell Simmons.
Pada Oktober 2020, Goldman bersetuju untuk membayar AS$2.9 bilion sementara unitnya di Malaysia mengaku bersalah atas pertuduhan rasuah, bagi menyelesaikan siasatan terhadap penyelewengan berbilion dolar dana 1MDB dan rasuah bagi mendapatkan peluang perniagaan untuk bank itu.
Pada April, juri persekutuan di Brooklyn memutuskan Ng bersalah kerana bersubahat dalam melanggar undang-undang anti rasuah dan melakukan pengubahan wang haram.
Ng berdepan hukuman penjara 30 tahun. Beliau dan Leissner dijadualkan menerima hukuman pada pertengahan Februari.
Sementara ahli perniagaan Malaysia Low Taek Jho atau Jho Low yang disyaki menjadi dalang penyelewengan itu, turut didakwa di Brooklyn namun masih bebas.


Sultan Selangor sokong kenyataan Agong tentang pengampunan

Sultan Selangor Sultan Sharafuddin Idris Shah hari ni menyatakan sokongan padu terhadap titah Yang di-Pertuan Agong, mengatakan kuasa pengampunan tidak boleh dilaksanakan secara sewenang-wenangnya.
Dalam sebuah kenyataan, Sultan Sharafuddin bertitah proses pengampunan perlu dilaksanakan mengikut Perlembagaan dan undang-undang.
“Rakyat perlu memahami bahawa proses pengampunan perlu dilaksanakan mengikut lunas undang-undang dan prosedur yang telah diperuntukkan,” titahnya.
Dalam pada itu, Sultan Sharafuddin turut mengingatkan badan eksekutif agar sentiasa mendukung prinsip kebebasan kehakiman dan mengelak daripada sebarang cubaan untuk mempengaruhi proses pentadbiran kehakiman dalam negara.
“Kebebasan badan kehakiman memerlukan sokongan, dokongan, kefahaman dan iltizam dari semua pihak terutama dari pihak eksekutif.
“Sehubungan dengan itu, beta menyeru semua pihak berganding bahu dengan mengambil langkah-langkah ke arah mempertahankan dan menjamin kebebasan badan kehakiman demi kesejahteraan dan kemakmuran negara,” titahnya lagi.
Pada 5 September, Yang di-Pertuan Agong Sultan Abdullah Sultan Ahmad Shah bertitah bahawa keadilan Islam tidak sama sekali memberi sebarang keistimewaan atau pengecualian kepada sesiapa yang melakukan kesalahan, sama ada diri sendiri, teman rapat, ahli keluarga mahupun ibu dan bapa.
“Prinsip keadilan yang telus lagi terbuka turut berjaya membangunkan satu masyarakat yang adil, saksama, makmur dan sejahtera.

 “Prinsip keadilan menurut Islam adalah menjunjung amanah Tuhan,” titah Sultan Abdullah.
Isu pengampunan diraja hangat diperkatakan selepas bekas perdana menteri Najib Razak memfailkan petisyen pengampunan di bawah Perkara 42, Perlembagaan Persekutuan pada awal September.
Beliau kini menjalani hukuman penjara selama 12 tahun selepas disabitkan bersalah menyelewengkan RM42 juta dana SRC International.


Penumpang pengangkutan awam turun 30% akibat PKPB

Perkhidmatan pengangkutan awam di ibu kota mencatatkan penurunan jumlah penumpang harian lebih 30% berikutan pelaksanaan Perintah Kawalan Pergerakan Bersyarat (PKPB) di Lembah Klang bermula Selasa.Pengerusi Prasarana Malaysia Berhad (Prasarana) Tajuddin Abdul Rahman berkata jumlah itu melibatkan perkhidmatan rel Transit Aliran Ringan (LRT), Transit Aliran Massa (MRT), monorel dan bas di bawah seliaannya.Jumlah penumpang harian perkhidmatan rel sebelum PKPB yang dianggarkan mencecah 800,000 sehari kini menurun kepada lebih 500,000 penumpang manakala bas menurun kepada sekitar 200,000 penumpang sehari.“Situasi ini dipengaruhi budaya bekerja dari rumah yang dilaksanakan ketika PKPB ini, dan kami percaya ia adalah untuk sementara waktu sahaja.“Walaupun dalam situasi PKPB, Prasarana akan memastikan perkhidmatan pengangkutan awam ini akan beroperasi pada kekerapan normal terutama pada waktu puncak bagi kemudahan orang ramai,” katanya.Tajuddin berkata demikian kepada pemberita hari ini selepas meluangkan masa lebih sejam meninjau pematuhan prosedur operasi standard (SOP) dalam kalangan penumpang dan pekerja ketika menaiki pengangkutan awam.Tinjauan itu bermula dari stesen MRT Pusat Bandar Damansara hingga stesen LRT Masjid Jamek.“Situasi ini dipengaruhi budaya bekerja dari rumah yang dilaksanakan ketika PKPB ini, dan kami percaya ia adalah untuk sementara waktu sahaja.Beliau berkata pihaknya sentiasa memastikan kebersihan kenderaan dan stesen termasuk pemegang tangan, eskalator, lif dan mesin tiket bagi mencegah penularan Covid-19.Antara SOP lain yang dipastikan ialah menyediakan cecair pembasmi kuman, membuat saringan suhu badan selain membuat pengumuman berterusan bagi mengingatkan pengguna menjaga jarak fizikal.Tambahnya, pihaknya juga memastikan kakitangan di stesen sentiasa memakai pelitup muka, sarung tangan getah apabila perlu, serta mewajibkan pemeriksaan suhu badan sebelum memulakan tugas.Beliau berkata perkhidmatan bas Rapid turut menggunakan aplikasi Google Map, Moovit, MyRapidBus Kiosk untuk membantu merancang perjalanan bagi mengelakkan pengguna menunggu terlampau lama di kawasan awam.“Hanya kapten bas yang sihat dan lulus saringan dibenarkan memandu bas,” katanya.


Kerajaan gagal lucut RM114 juta didakwa milik Umno, Najib

Kerajaan hari ini gagal dalam permohonan untuk melucut hak wang tunai berjumlah RM114 juta, yang disita dari sebuah premis milik Obyu Holdings Sdn Bhd, yang didakwa milik Umno dan Najib Razak.Ini berikutan keputusan hakim Mahkamah Tinggi Muhammad Jamil Hussin yang menolak permohonan pendakwaan selaku pemohon untuk melucut hak wang yang disita oleh polis di Pavilion Residence pada 17 Mei 2018.Dalam penghakimannya, Muhammad Jamil berkata pemohon gagal membuktikan wang berjumlah RM114,164,393.44 yang disita adalah hasil daripada aktiviti pengubahan wang haram.Bagaimanapun, status quo wang berjumlah RM114,164,393.44 tidak diputuskan apabila hakim itu tidak mengeluarkan sebarang perintah sama ada wang berkenaan, yang kini berada dalam simpanan Bank Negara Malaysia (BNM) perlu dikembalikan kepada pemilik asal.Umno dan Najib merupakan pihak ketiga dalam permohonan itu. Mana-mana pihak ketiga yang mendakwa mempunyai kepentingan ke atas barangan yang dirampas boleh hadir di mahkamah untuk mengemukakan alasan mengapa barangan itu tidak boleh dilucut hak kepada kerajaan.Pada 2019, pendakwaan memfailkan permohonan pelucuthakan terhadap Obyu Holdings untuk melucut hak barangan merangkumi 11,991 unit barang kemas, 401 utas jam tangan dan 16 aksesori jam tangan, 234 pasang cermin mata serta 306 beg tangan dan wang tunai berjumlah  RM114,164,393.44.


Shahrir beri cek RM63,800 untuk baik pulih bumbung bangunan, kata saksi

Seorang kontraktor pembinaan memberitahu Mahkamah Tinggi Kuala Lumpur hari ini bahawa beliau menerima wang berjumlah RM63,800 daripada Shahrir Samad berhubung kerja-kerja membaik pulih bumbung tiga blok bangunan Projek Puri Langkasuka di Larkin.
Mustapha Ali, 63, berkata beliau menerima wang itu menerusi sekeping cek daripada seorang peniaga, Syed Mohsin Syed Sagaf, pada akhir Mac 2014 setelah kerja-kerja tersebut selesai dilaksanakan.
“Saya telah mendepositkan cek tersebut ke dalam akaun Public Islamic Bank atas nama Zam Engineering & Construction milik isteri saya, Hamidah Basir dan Nur Faizah Zulkifli iaitu anak kepada rakan saya.
“Semua wang yang didepositkan berjumlah RM63,800 telah saya kembalikan kepada Syed Mohsin melalui tiga keping cek Public Islamic Bank,” katanya.
Beliau berkata demikian ketika membacakan pernyataan saksinya pada perbicaraan kes bekas pengerusi Felda itu yang berdepan pertuduhan gagal mengisytiharkan RM1 juta yang diterima daripada bekas perdana menteri Najib Razak kepada Lembaga Hasil Dalam Negeri (LHDN).
Saksi pendakwaan ke-13 itu berkata beliau ada mengemukakan surat sebut harga berjumlah RM63,800 kepada Shahrir atas arahan Syed Mohsin dan tuntutan tersebut telah dibuat atas nama Zam Engineering & Construction.
“Syed Mohsin meminta saya untuk menyediakan surat sebut harga kepada Shahrir kerana Syed Mohsin telah menggunakan wang peribadinya sebagai pendahuluan untuk membeli barang-barang membaiki bumbung serta membayar upah saya dan pekerja tetapi beliau masih belum membuat tuntutan daripada Shahrir,” katanya.
Selain itu, Mustapha berkata semasa perjumpaan sekitar Oktober 2013, beliau serta Syed Mohsin berbual mengenai perkembangan kerjaya masing-masing dan Syed Mohsin memaklumkan ada membuat kerja membaik pulih Projek Puri Langkasuka atas arahan Shahrir.
“Memandangkan ketika itu saya tidak mempunyai projek, saya ada bertanya kepada Syed Mohsin sama ada beliau memerlukan pekerja atau tidak untuk melakukan kerja baik pulih tersebut,” katanya yang mengenali Syed Mohsin selama kira-kira 30 tahun sejak menjalankan perniagaan sebagai broker penjualan kereta.
Saksi itu berkata Syed Mohsin telah bersetuju supaya beliau melakukan kerja pembaikan bumbung bagi tiga blok bangunan yang terbengkalai dan pembayaran akan dibuat oleh Shahrir sendiri.
Sementara itu, Mustapha bersetuju dengan peguam Syahrul Syazwan Salehin, yang mewakili Shahrir, bahawa kerja-kerja membaik pulih bumbung tiga blok bangunan itu adalah projek terbengkalai.
Saksi itu berkata beliau tidak pasti sama ada Syed Mohsin memaklumkan kepadanya bahawa projek tersebut bertujuan memindahkan penduduk setinggan ke tempat yang lebih selesa dan baik.
Shahrir, 72, didakwa melibatkan diri dalam pengubahan wang haram dengan tidak melaporkan pendapatan sebenar dalam borang cukai pendapatan yang bertentangan dengan Seksyen 113(1)(a) Akta Cukai Pendapatan 1967, iaitu tidak mengisytiharkan pendapatan diterima daripada Najib berjumlah RM1 juta melalui sekeping cek yang kemudian dimasukkan ke dalam akaun bank miliknya.
Beliau didakwa melakukan perbuatan itu di LHDN Cawangan Duta, Kompleks Pejabat Kerajaan, Jalan Tuanku Abdul Halim pada 25 April 2014 mengikut Seksyen 4(1) Akta Pencegahan Pengubahan Wang Haram dan Pencegahan Pembiayaan Keganasan 2001 yang membawa hukuman maksimum penjara lima tahun atau denda RM5 juta atau kedua-duanya, jika sabit kesalahan.
Perbicaraan di hadapan hakim Muhammad Jamil Hussin bersambung esok.


Menteri diarahkan tetapkan KPI pada permukiman minggu depan, kata PM

Satu program permukiman akan diadakan minggu depan khusus untuk jemaah menteri bagi menetapkan indeks prestasi utama (KPI) setiap kementerian, kata Perdana Menteri Anwar Ibrahim.
Beliau berkata program itu bertujuan mendapatkan input daripada menteri setelah lebih sebulan memikul tanggungjawab dan mengemukakan perkara yang dapat dilakukan atau diperbaiki.
“Selepas itu, kita buat pengumuman tentang KPI dan harapan daripada setiap menteri dan kementerian,” katanya dalam sesi soal jawab pada majlis makan malam bersama diaspora Malaysia di Kedutaan Besar Malaysia di Kuningan di sini.
Turut hadir isteri perdana menteri Dr Wan Azizah Wan Ismail, Menteri Luar Zambry Abdul Kadir, Menteri Perdagangan Antarabangsa dan Industri Tengku Zafrul Aziz serta Menteri Besar Selangor Amirudin Shari.
Terdahulu, Anwar dalam ucapannya berkata kerajaan sedang berusaha memacu semula pertumbuhan ekonomi yang lebih segar serta meyakinkan dan fokus utama pentadbirannya adalah pengukuhan ekonomi yang mampan dengan menarik pelaburan selain menjamin keadilan sosial.
“Malaysia mesti bebas daripada kegelojohan kelompok elit kecil yang menggunakan kuasa untuk memperkayakan diri dan puak mereka. Saya tidak akan bertolak ansur sama sekali walaupun ini menggugat kedudukan saya,” katanya.


SPRM tahan pengarah urusan kemuka dokumen palsu tender RM22 juta

Suruhanjaya Pencegahan Rasuah Malaysia (SPRM) menahan seorang pengarah urusan sebuah syarikat yang didakwa mengemukakan dokumen palsu bagi mendapatkan tender bernilai RM22 juta di sebuah kementerian pada Julai 2018.Sumber SPRM Kedah memberitahu, lelaki berusia 33 tahun itu ditahan di sebuah restoran di Kajang, Selangor pada pukul 12 tengah hari, semalam.“Suspek mengemukakan dokumen mengandungi butiran palsu dengan mengarah dan memaksa dua orang kakitangannya membuat penyata bank dan cop palsu.“Ia bertujuan untuk syarikat itu memasuki tender sebuah kementerian untuk kerja-kerja pembersihan di sebuah jabatan di Kedah yang bernilai lebih RM22 juta,” katanya di Alor Setar hari ini.Syarikat itu juga dikatakan dianugerahkan projek tersebut oleh kementerian berkenaan pada tahun yang sama.Dalam pada itu, perintah reman selama tujuh hari bermula hari ini dikeluarkan ke atas suspek itu oleh Penolong Pendaftar Mahkamah Alor Setar, Jamaluddin Alias bagi membolehkan SPRM menjalankan siasatan lanjut.Sementara itu, Pengarah SPRM Kedah Shaharom Nizam Abd Manap ketika dihubungi mengesahkan perkara tersebut dan memberitahu kes disiasat di bawah Seksyen 18, Akta Suruhanjaya Pencegahan Rasuah Malaysia 2009.


Lebih 10,000 muflis sepanjang tempoh PKP

Seramai 10,317 individu diisytihar muflis sepanjang tempoh perintah kawalan pergerakan (PKP) mulai Mac 2020 hingga Julai lepas susulan pandemik Covid-19, kata Perdana Menteri Ismail Sabri Yaakob.Memetik data Jabatan Insolvensi Malaysia (MdI), beliau berkata Selangor mencatatkan jumlah individu paling tinggi diisytihar muflis iaitu seramai 2,555 orang, diikuti Wilayah Persekutuan (1,288 orang) dan 792 orang di Johor.Selain itu, katanya jumlah syarikat yang gulung tikar sepanjang tempoh itu adalah sebanyak 1,246 kes.“MdI tidak mempunyai rekod mengenai jumlah pekerja yang diberhentikan sepanjang tempoh PKP memandangkan MdI hanya bertindak untuk mengendalikan pentadbiran kes kebankrapan individu dan pentadbiran kes syarikat yang telah mendapat perintah penggulungan daripada mahkamah,” katanya dalam jawapan bertulis di Dewan Rakyat semalam.Beliau menjawab soalan Lim Lip Eng (PH-Kepong) yang ingin tahu bilangan syarikat gulung tikar dan data pekerja diberhentikan bagi 2020 dan 2021 serta bantuan ekonomi khusus kepada pengusaha yang menamatkan perniagaan dan individu hilang pekerjaan dalam tempoh PKP.Ismail berkata berdasarkan input kementerian kewangan (MOF), kerajaan tidak menyediakan bantuan khusus untuk peniaga yang menamatkan perniagaan, sebaliknya mengambil pendekatan memberi bantuan dan insentif untuk menyokong kelangsungan perniagaan mereka.“Sehubungan itu, pelbagai program dan inisiatif dilaksanakan melalui Pakej Rangsangan Ekonomi dan bantuan kewangan yang telah diumumkan dengan fokus untuk menyokong perniagaan mereka dan melindungi rakyat,” katanya.Ismail berkata antara inisiatif itu ialah Geran Khas Prihatin, Program Subsidi Upah, pengecualian levi, moratorium pembayaran balik pinjaman, skim kredit mikro, elaun mencari pekerjaan, bantuan kehilangan pendapatan dan kemudahan pengeluaran Kumpulan Wang Simpanan Pekerja (KWSP) serta bantuan khas Covid-19.


Kes harian lepasi 3,400 jangkitan, 9 lagi terkorban

3,457 kes baru Covid-19 direkodkan semalam menjadikan jumlah keseluruhan sebanyak 4,960,179 kes.
Sebanyak 3,736 pesakit turut dilaporkan sembuh, menjadikan jumlah keseluruhan kes sembuh sebanyak 4,895,719.
Ketika ini, 27,877 kes aktif direkodkan di mana 25,818 atau 92.6% daripadanya menjalani kuarantin kendiri.
Tiada pesakit di pusat kuarantin sementara 1,970 (6.9%)  kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 89 kes dan 46 daripadanya memerlukan bantuan alat pernafasan.
Sembilan lagi kes kematian dicatatkan menjadikan keseluruhan korban akibat wabak itu sebanyak 36,583 orang.


1MDB hanya berurusan dengan Najib, kata bekas timbalan KSU MOF

Bekas timbalan ketua setiausaha Kementerian Kewangan (MOF) hari ini memberitahu Mahkamah Tinggi Kuala Lumpur bahawa 1Malaysia Development Berhad (1MDB) hanya berurusan dengan Najib Razak mengenai operasi dan hal ehwal syarikat itu.Siti Zauyah Mohd Desa, 63, berkata perkara itu dimaklumkan oleh ketua pegawai eksekutif (CEO) 1MDB Shahrol Azral Ibrahim Halmi kepada Menteri Kewangan Diperbadankan (MKD) ketika proses perbincangan dan penukaran saham Lembaga Pelaburan Terengganu (TIA) kepada MKD pada 2009.TIA ditukar secara rasmi kepada 1MDB pada 2009.Saksi pendakwaan ke-26 itu berkata demikian ketika disoal balas peguam Muhammad Shafee Abdullah yang mewakili Najib pada perbicaraan kes bekas perdana menteri tersebut berhubung penyelewengan dana RM2.3 bilion dari 1MDB.Saksi itu berkata pengurusan 1MDB tidak memberikan kerjasama serta enggan berbincang mengenai memorandum dan artikel pertubuhan syarikat (M&A) 1MDB yang tidak sama dengan syarikat lain di bawah MKD selain terdapat pindaan tanpa kebenaran.“Ada PM di belakang mereka, kerana itu mereka beritahu hanya berurusan dengan PM,” katanya.Shafee: Bagaimana awak dapat idea bahawa PM di belakang mereka? Siapa yang beritahu awak mengenai perkara ini?Siti Zauyah: Shahrol Azral beritahu saya… beliau enggan membincangkan perkara berkaitan M&A.Saksi itu berkata beliau memaklumkan isu M&A 1MDB kepada menteri kewangan II ketika itu, Ahmad Husni Hanadzlah namun dimaklumkan bahawa Husni tidak mahu terbabit dalam perkara tersebut.Selain Husni, Siti Zauyah berkata beliau berbincang mengenai isu M&A 1MDB dengan bekas ketua setiausaha perbendaharaan Mohd Irwan Serigar Abdullah yang turut memberitahunya supaya tidak melakukan apa-apa tindakan dalam hal berkenaan.Sebelum ini, Husni memberitahu mahkamah beliau diminta oleh Najib supaya tidak campur tangan mengenai perancangan pelaburan 1MDB dalam syarikat perkhidmatan dan pengeluaran minyak PetroSaudi International Ltd (PSI).Husni turut memberitahu mahkamah mengenai kebimbangan beliau dengan keadaan negara dan Najib berikutan penubuhan 1MDB sehingga menghantar surat peribadi kepada ahli Parlimen Pekan itu pada Ogos 2010.Siti Zauyah dalam keterangannya sebelum ini memaklumkan bahawa klausa Artikel 117 M&A 1MDB yang menyatakan lantikan dan penyingkiran mana-mana pengarah syarikat itu tidak akan berkuat kuasa tanpa mendapat kelulusan bertulis perdana menteri dan tidak dirujuk kepada MKD ketika proses perbincangan dan penukaran saham TIA kepada pihak MKD.Klausa Artikel 117 M&A 1MDB juga menetapkan sebarang komitmen kewangan (termasuk pelaburan) dan penstrukturan semula yang berkemungkinan menjejaskan jaminan oleh kerajaan bagi faedah syarikat dan kepentingan serta keselamatan negara memerlukan kelulusan bertulis perdana menteri.Beliau berkata pihaknya juga tidak tahu bagaimana Klausa 117 itu dimasukkan kerana ia disediakan lebih awal oleh setiausaha syarikat 1MDB sebelum dipindah milik kepada MKD.Najib, 68, berdepan empat pertuduhan menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah sama.Perbicaraan di hadapan hakim Collin Lawrence Sequerah bersambung esok.